PAGE  

[image: image1.png]



ÁTFOGÓ ÉRTÉKELÉS 

A FŐVÁROSI ÖNKORMÁNYZAT 

GYERMEKVÉDELMI FELADATAINAK 

2010. ÉVI  ELLÁTÁSÁRÓL

BUDAPEST, 2011. MÁJUS
TARTALOMJEGYZÉK
Bevezető………………………………………………………………………………...…………….3
I. Az önkormányzat által biztosított szakellátást (esetleg alapellátást) nyújtó intézményhálózat bemutatása,………...............................................................................................................................4
A gondozásba kerülők ellátási formái………………………………………………………………...6
Módszertani Gyermekvédelmi Szakszolgálat, gyermekvédelmi szakszolgáltatás    …………………7
Az intézményhálózat néhány sajátos feladatának rövid bemutatása…………………………….…..12
A gyermeki jogokról…………………………………………………………………….…………...17 
Intézményi dokumentumok………………………………...……………………………..….……...17
A 2010-es év kiemelt szakmai feladatainak rövid bemutatása………………………………………18
II. Az ellátásban részesülők száma, korcsoportok szerinti megoszlása, tendenciák…………………………………………...………………………………………………23   
 Gyermeklétszám adatok………………………………………………………………….……….…23 

 Összefoglalás, következtetések…….………………………………………………………………..24
III. Változások az ellátás feltételeiben…………………………………...…………………….…..25 
A gyermek-és ifjúságvédelmi intézményhálózat működtetésének főbb mutatói……………………25
Átalakítások, fejlesztések…………………………………………………………………………….28
IV. A felügyeleti szervek által végzett gyermekvédelmi szakmai ellenőrzések tapasztalatainak bemutatása…………………………………………………………………………………………..30
Átfogó vizsgálat, törvényességi és  szakmai ellenőrzések………..……………………………….…30
Pénzügyi- gazdasági vizsgálatok.………………………….…………………………………...……41
A fővárosi és megyei kormányhivatalok szociális és gyámhivatalainak vizsgálatai………...…...….43
V.   Jövőre vonatkozó célok, javaslatok, elképzelések……………………………...…………….47


Bevezető

Kevés olyan kérdés van ma Magyarországon, amit nemzeti közmegegyezés övez. Ezek közé tartozik a gyermekek ügye. A gyermekek védelmét, támogatását, fejlesztését minden felelős ember, nemcsak a jelen megoldandó feladatának, hanem a jövőbe történő legfontosabb befektetésnek is tekinti. 
A családjukból kiemelt, illetve családjukat vesztett gyermekek esetében a pozitív diszkrimináció alkalmazásával az ellátónak a gyermekek részére nem csak segítséget kell nyújtania, hanem garantálni kell számukra a megfelelő életkörülmények biztosítását, segíteni kell önálló életük megkezdését. 
Az 1997. november 1-én hatályba lépett „A gyermekek védelméről és a gyámügyi igazgatásról” szóló 1997. évi XXXI. törvény (a továbbiakban Gyvt.) meghatározta a gyermekek védelmét, jogaiknak és érdekeiknek érvényesítését elősegítő intézmények és szervezetek rendszerét, valamint az ezen a területen alkalmazott szakemberek feladatait a gyermekek nevelése, segítése, fejlődése érdekében. A törvény alapvetően azt a célt kívánta elérni, hogy minden rászoruló gyermek esélyegyenlőségét növelő ellátórendszer alakuljon ki, hogy a családot támogató és a családot helyettesítő struktúra egymásra épüljön. A törvény a gyermekek családon belüli helyzetének segítése céljából előírja a preventív gyermekvédelmi hálózat létrehozását és működtetését a gyermekvédelmi alapellátás körében. Ennek keretében a családok természetbeni, pénzbeli támogatást kapnak, valamint különböző szolgáltatásokat vehetnek igénybe.

A családjukat átmenetileg, vagy tartósan nélkülözni kényszerülő gyermekek számára a jogszabály a gyermekvédelmi szakellátás, mint otthont nyújtó ellátás biztosítását írja elő. A Fővárosi Önkormányzat feladata és kötelezettsége, hogy a törvényben foglaltak szerint biztosítsa a személyes gondoskodást nyújtó szakellátás keretében az otthont nyújtó ellátást, az utógondozói ellátást, a szakellátást más okból igénylő gyermek teljes körű ellátását, valamint a területi gyermekvédelmi szakszolgáltatást. Az önkormányzat mindezt nevelőszülői hálózat, gyermekotthoni hálózat, illetve más bentlakásos intézmények, valamint a Módszertani Gyermekvédelmi Szakszolgálat működtetésével látja el. 

I. Az önkormányzat által biztosított, szakellátást (esetleg alapellátást) nyújtó intézményhálózat bemutatása.

 A Fővárosi Önkormányzat - az elmúlt év novemberében történt szervezeti változásokig - a gyermek- és ifjúságvédelmi feladatok ellátását meghatározó mértékben a gyermekvédelmi ágazathoz, kisebb részben pedig az oktatási ágazathoz tartozó intézményrendszer keretei között látta el. Ennek megfelelően az átfogó értékelésben jellemzően az elmúlt évi szervezeti felépítés szerinti ügyosztályi megnevezéseket használjuk. 
Az Önkormányzat a Gyvt-ben meghatározott feladatait – a két ágazaton belül - 39 intézménnyel, közel 120 gondozási- és telephelyen végezte az alábbi intézmény típusokban:
A gyermek- és ifjúságvédelmi ágazat keretei között:

· Módszertani Gyermekvédelmi Szakszolgálat 

· 23 gyermekotthon

· 1 utógondozó otthon

· 2 általános iskolai kollégium

· 1 fejlesztő általános iskola

· Csecsemőket, Kisgyerekeket és Fogyatékosokat Befogadó Gyermekotthon

· Gyermekvédelmi Intézmények Gazdasági Szervezete

Az oktatási ágazat keretei között:

· 9 több célú oktatási-nevelési, gyógypedagógiai intézmény

A korábbi Gyermek-és Ifjúságvédelmi Ügyosztály szakmai felügyelete alá tartozó gyermekotthonok közül közoktatási feladatot 1 óvodában 5 általános iskolában és 1 szakiskolában láttak el. Az ügyosztály szakmai felügyelete alá tartozik még a Nyitott Világ Fejlesztő Iskola, ahol szakértői vélemény alapján beilleszkedési, magatartási, valamint tanulási zavaraik miatt sajátos nevelési igényű gyermekek oktatását végzik.
A rendelkezésre álló férőhelyek közül a korábbi Gyermek-és Ifjúságvédelmi Ügyosztály szakmai felügyelete alá tartozó intézményeknél 2010-ben 86,8 %-os, az Oktatási Ügyosztály felügyelete alá tartozóknál 78,7 %-os volt a kihasználtság.

A gyermekvédelmi intézmények feladatellátását jelentős mértékben meghatározza, hogy a bekerülő gyermekek a gyámhivatalok döntése alapján kerülnek elhelyezésre, és ezt az ellátó intézmény nem tudja befolyásolni. Az intézményeknek biztosítaniuk kell:

- a 0-18 éves korú ideiglenes hatállyal elhelyezett, átmeneti vagy tartós nevelésbe vett gyermekek teljes körű ellátását, törvényes képviseletét, szükségletüknek megfelelő gondozását, nevelését, iskoláztatását, önálló életvitelük elősegítését.

- a gyermekvédelmi gondoskodásban nagykorúvá vált fiatal felnőttek (18-25 éves korú) utógondozását, utógondozói ellátását a gyámhivatal elrendelése alapján.

- kollégiumi elhelyezés biztosítását tanköteles gyermekek részére, akik családi hátterük, szocializációs hiányosságaik, több éves tanulmányi lemaradásuk miatt hátrányos helyzetben vannak, és többségük integráltan nem oktatható.
A Gyvt. szerint a gyermekek az alábbi módon kerülnek szakellátásba 
Ideiglenes hatályú elhelyezésre abban az esetben kerül sor, ha a gyermek felügyelet nélkül marad vagy testi, értelmi, érzelmi és erkölcsi fejlődését családi környezete vagy önmaga súlyosan veszélyezteti, és emiatt azonnali elhelyezése szükséges. Ideiglenes elhelyezést alapvetően a gyámhatóság és a rendőrség foganatosít.
Átmeneti nevelést akkor rendel el a hatóság, ha a gyermek fejlődését a családi környezete veszélyezteti, és veszélyeztetettségét az alapellátás keretében biztosított szolgáltatásokkal, valamint a védelembe vétellel nem lehetett megszüntetni, illetve attól eredmény nem várható, továbbá, ha a gyermek megfelelő gondozása a családján belül nem biztosítható. 
A gyámhivatal a gyermeket tartós nevelésbe veszi, ha a szülő vagy mindkét szülő felügyeleti jogát a bíróság megszüntette, a szülő vagy mindkét szülő elhalálozott, és a gyermeknek nincs felügyeletet gyakorló szülője, a gyermek ismeretlen szülőktől származik, valamint, ha a szülő gyermeke örökbefogadásához az örökbefogadó személyének és személyi adatainak ismerete nélkül tett hozzájáruló nyilatkozatot.
Az utógondozói ellátás a fiatal kérelmére történik, amennyiben létfenntartását önállóan biztosítani nem tudja; ha közép, vagy felsőfokú tanulmányait nappali tagozaton folytatja, vagy, ha szociális bentlakásos intézményi elhelyezésre vár. Ennek keretében a fiatal felnőtt számára szükség esetén teljes körű ellátást, és az önálló élet megkezdéséhez szükséges személyre szóló tanácsadást, a társadalomba való beilleszkedés elősegítése érdekében segítségnyújtást kell biztosítani. Az utógondozói ellátást nevelőszülő, gyermekotthon, utógondozó otthon vagy az általuk, illetve a területi gyermekvédelmi szakszolgálat által működtetett, lakhatást nyújtó külső férőhely, különösen albérlet vagy egyéb hely biztosítja.

A gondozásba kerülők ellátási formái:
Nevelőszülői ellátás:

A hagyományos nevelőszülő, valamint a hivatásos nevelőszülő a saját háztartásában nyújt teljes körű ellátást az ideiglenesen elhelyezett, átmeneti vagy tartós nevelésbe vett gyermekeknek, valamint fiatal felnőtteknek.   
Gyermekotthoni ellátás:

Otthont nyújtó ellátást biztosít az ideiglenes hatállyal elhelyezett, az átmeneti és a tartós nevelésbe vett, otthononként legfeljebb 48 gyermek számára.

Befogadhatja továbbá a gyermekvédelmi gondoskodásban lévő gyermek saját gyermekét, valamint az utógondozói ellátásban részesülő fiatal felnőttet, illetve annak gyermekét. 
Különleges gyermekotthoni ellátás: 
Otthont nyújtó ellátást biztosít az ideiglenes hatállyal elhelyezett, az átmeneti és tartós nevelésbe vett azon gyermekek számára, akik tartós betegségük, fogyatékosságuk, ill. életkorukból következő (3 év alattiak) sajátos szükségleteik miatt különleges ellátást igényelnek, legfeljebb 10 fős csoportlétszámig.
Speciális gyermekotthoni ellátás:
Otthont nyújtó ellátást biztosít az ideiglenes hatállyal elhelyezett, az átmeneti és tartós nevelésbe vett speciális ellátásra szoruló súlyos pszichés és/vagy disszociális tüneteket mutató, pszichoaktív szerekkel küzdő gyermekek számára, legfeljebb 8 fős csoportlétszámig.  
Lakásotthoni ellátás:

Legfeljebb 12 gyermek otthont nyújtó ellátását biztosítja önálló lakásban vagy családi házban, családias körülmények között. 
Utógondozói ellátás:
A gyermekvédelmi gondoskodásban nagykorúvá vált, 18-25 év közötti fiatal felnőttek otthont nyújtó ellátását biztosítja, a fiatal kérelme, a gyámhivatal elrendelése, valamint az utógondozott és az intézményvezető közötti megállapodás alapján. 

Befogadó otthoni ellátás:
A rendőrség által megtalált, vagy súlyos veszélyeztetés miatt gyámhatóság által azonnali kiemelést igénylő, ideiglenes hatállyal elhelyezett gyermekek részére a Módszertani Gyermekvédelmi Szakszolgálat befogadó otthonaiban biztosított ellátás.

Átmenetileg nyújt segítséget a krízishelyzetben lévő gyermekeknek mindaddig, amíg vagy gyermekvédelmi gondoskodásba kerülnek és a személyiségüknek, életkoruknak megfelelő gondozási helyre kerülnek, vagy visszatérnek családi környezetükbe. 

Általános iskolai kollégiumi ellátás: 

A korábban átmeneti otthonként működő két intézményből átalakított, gyermekvédelmi profilú kollégiumok a megfelelő pedagógiai környezet kialakításával biztosítani tudják az itt elhelyezett gyermekek különféle okokból eredő hátrányainak kompenzálását, anélkül, hogy családjukból kiemelnénk őket. 
Egészségügyi gyermekotthoni ellátás:

Olyan sajátos – a Szociális törvény hatálya alá tartozó - ellátási forma, amely súlyos, halmozottan sérült beteg gyermekek és fiatal felnőttek ápolását, gondozását biztosítja, akik gyámhatósági beutalással vagy a szülő kérelmére kerülnek gondozásba. 

Módszertani Gyermekvédelmi Szakszolgálat, gyermekvédelmi szakszolgáltatás:
A Módszertani Gyermekvédelmi Szakszolgálat (korábbi nevén Területi Gyermekvédelmi Szakszolgálat, TEGYESZ) jelentős és fontos intézménytípus. 2009-ben sikeres pályázata eredményeként a szociális és munkaügyi miniszter – a fenntartó egyetértésével – 5 évre kijelölte az intézményt országos hatáskörű módszertani területi gyermekvédelmi szakszolgálati feladatok ellátására. Ennek megfelelően a törvényben előírt kötelezettségén túl feladata lett a területi gyermekvédelmi szakszolgálatok szakmai tevékenységének összehangolása, egységes szakmai színvonal kialakítása, a területi gyermekvédelmi szakszolgáltatás törvényi előírásainak és a szakmai normák szerinti működésének elősegítése, valamint a munkatársak szakmai támogatása és segítése. A Szakszolgálat az egyetlen olyan intézmény – noha nem a kerületek tartják fenn és nem is járulnak hozzá a fenntartásához – amelyet a kerületi gyámhatóság korlátozás nélkül vehet igénybe és kötelezhet a tevékenységére. A Szakszolgálat egyfajta diszpécselő-és ellátó intézmény, amelyet komplex feladatrendszere a gyermekvédelmi hálózat meghatározó szereplőjévé tesz.  E feladatrendszer a területi gyermekvédelmi szakszolgáltatás, amely az alábbi tevékenységi köröket jelenti:
- a fenntartó önkormányzat döntése alapján a gyermekek ideiglenes hatályú elhelyezését biztosító otthon (befogadó otthon) működtetése,

- gyermekvédelmi szakértői bizottság működtetése,
- a gondozási hely meghatározásának előkészítése,

- nevelőszülői hálózat működtetése,

- az örökbe fogadhatóvá nyilvánítás és az örökbefogadás előkészítése,

- gyámi tanácsadók, hivatásos gyámok, és eseti gondnokok alkalmazása,

- szakmai, módszertani segítségnyújtás a személyes gondoskodásra irányuló szakfeladatok ellátásához.
A továbbiakban a fenti feladatokat mutatjuk be röviden. 
A Gyvt. értelmében a területi gyermekvédelmi szakszolgálat „…a megyei, fővárosi és megyei jogú városi önkormányzat döntése alapján a gyermekek ideiglenes hatályú elhelyezését biztosító otthont működtet.” 

Ennek megfelelően a Fővárosi Önkormányzat Módszertani Gyermekvédelmi Szakszolgálata – alapító okiratban is meghatározott ellátási feladataként – a VIII. ker Alföldi u. 9-13. szám alatti székhelyén 40 férőhellyel, a XIV. ker. Erzsébet királyné u. 6. szám alatti telephelyén 32 férőhellyel, valamint XVII. ker. Magvető u. 11. szám alatti telephelyén 12 fővel befogadó otthonokat működtet.

A befogadó otthonok célja átmeneti elhelyezést nyújtani azoknak a gyermekeknek, akik az egészséges fejlődésüket veszélyeztető környezeti hatások miatt nem nevelkedhetnek eredeti családjukban. Ennek érdekében a gyermekvédelmi gondoskodásba került gyermekek számára otthont nyújtó ellátást biztosít arra az átmeneti időszakra, amíg végleges döntés nem születik elhelyezésükre vonatkozóan.

A gyermekek befogadása elsődlegesen beutaló határozattal történik, amit a települési önkormányzat jegyzője, a gyámhivatal, valamint a bíróság, a rendőrség, az ügyészség, vagy a büntetés-végrehajtási intézet parancsnoka hozhat. Ezen kívül önként is kérhetik a gyermekek a gondoskodást, amelynek hivatalos beutalást nélkülöző formája három napig tarthat.
A beutalást követően a gyámhatóság 30 napon belül megszünteti az ideiglenes hatályú elhelyezést, ha annak okai nem állnak fenn, vagy 35 napon belül elrendeli a gyermek átmeneti vagy tartós nevelésbe vételét. 
A Gyvt. 2002. évi módosítása új intézményt hozott létre: a megyei, illetve a fővárosi gyermekvédelmi szakértői bizottságot (a továbbiakban: szakértői bizottság). 

A családjukból kikerült gyermekek a személyes gondoskodást nyújtó szakellátás keretén belül a gyámhivatal határozata alapján nevelőszülőkhöz vagy gyermekotthonba kerülnek. 
A szakértői bizottság fő feladata a gyermekek állapotának megfelelő ellátási formára, és az egyéni elhelyezési tervre vonatkozó javaslat elkészítése. Ennek érdekében a szakértői bizottság - a Módszertani Gyermekvédelmi Szakszolgálat keretén belül működve – elvégzi a gyermekek személyiségvizsgálatát, és elkészíti a gyermekre vonatkozó szakvéleményt. 
A Módszertani Gyermekvédelmi Szakszolgálat erre a véleményre alapozva teszi meg javaslatát a gyermek elhelyezésére vonatkozóan a gyámhivatal felé. További feladatai közé tartozik még:

· az ágazati minisztérium speciális gyermekotthonába való elhelyezéskor minden esetben, más gondozási hely megváltozásakor felkérésre szakvélemény készítése.

· egyéb eljárások során (felülvizsgálat, egyéni elhelyezési terv módosítása, stb.) felkérésre szakvélemény készítése.

A Gyvt. előírása szerint a bizottság legalább három tagból, a speciális szükségletű gyermekek vizsgálata esetén legalább öt tagból áll. A bizottság állandó tagja egy fő gyermekorvos, egy fő gyermek-szakpszichológus és egy fő szociális munkás. Speciális szükségletű gyermek vizsgálata esetén a három állandó tagból álló bizottság további két taggal, egy fő pszichiáterrel és egy fő gyógypedagógussal egészül ki. 

A szakértői bizottság 2003. áprilisban kezdte meg tevékenységét. 2010 decemberig bezárólag a nevelésbe vétel szükségességének megállapításához, a gyermek gondozási helyének megváltoztatásához, gyámhivatali felülvizsgálathoz, az elhelyezési forma megváltoztatásához, a kapcsolattartás szabályozásához, valamint a speciális és különleges ellátási igény megállapításához eddig mintegy 6000 vizsgálatot végeztek. Az elmúlt évben 946 esetben végeztek komplex vizsgálatot és készítettek azok alapján szakértői javaslatot, 570 esetben készítettek szakvélemény kiegészítést különleges ellátást igénylő gyermekek számára, valamint 40 gyermek esetében folytattak esetmegbeszélést a megalapozottabb javaslat elkészítése érdekében. Munkájukról jogszabály által előírtan évente beszámolnak Budapest Főváros Kormányhivatala Szociális-és Gyámhivatalának és tájékoztatják a szakmai főosztályt is.  
A szülő vagy más hozzátartozó gondoskodásából kikerült gyermek gondozási helyének meghatározása, valamint az ezzel összefüggő teendők ellátása ugyancsak a Szakszolgálat feladata. A családból kikerült gyermek a gyermekvédelmi szakellátás rendszerébe kerül, ahol a törvény által meghatározottan a szükségleteinek leginkább megfelelő gondozási helyre kell elhelyezni. A Szakszolgálat készíti elő az ideiglenesen beutalt és a befogadó otthonban elhelyezett gyermekek gondozási helyére vonatkozó javaslatot. Feladata továbbá a gondozási helyről valamilyen okból áthelyezendő gyermek új gondozási helyének a kijelölése, valamint a szülő és a gyermek közötti kapcsolattartás újraszabályozására javaslat készítése, az ezekhez szükséges iratok beszerzése és a helyezési értekezlet megszervezése. 
Mindezek előkészítése során figyelemmel kell lenni a gyermek életkorára, személyiségállapotára, speciális és különleges szükségleteire, a szülővel való kapcsolattartás érdekére, a gyermek társas kapcsolataira, az állandóságra, valamint az érzelmi biztonságra.
A Gyvt. valamennyi ellátási forma közül a család közeli ellátást helyezi előtérbe. Ennek egyik legjobb formája a gondozásba került gyermekek nevelőszülőnél való elhelyezése. 
A hagyományos, illetve a hivatásos vagy speciális hivatásos nevelőszülő (a továbbiakban együtt: hivatásos nevelőszülő) a saját családjában biztosít ellátást a nála elhelyezett gondozottaknak. 

A hagyományos nevelőszülők munkájukat nevelőszülői jogviszonyban végzik, nevelőszülői megállapodás alapján, míg a hivatásos nevelőszülőség megállapodás alapján létrejövő foglalkoztatási jogviszony. A hagyományos, illetve a hivatásos nevelőszülői jogviszony közötti különbség a náluk elhelyezhető gyermekek számában, a képesítési előírásokban, valamint a díjazásuk módjában van. 

Bár ez az ellátási forma jelentős hagyományokkal rendelkezik a fővárosban (pl. itt került sor először 1983-ban, a hivatásos nevelőszülők alkalmazására), évek óta a gondozásba kerültek alig 30 %-a kerül nevelőszülői elhelyezésre. Ennek egyik oka a beutalt gyermekek egyre kritikusabb személyiség állapota, de más speciális problémáik (pl. devianciák) is nehezítik a nevelőszülőnél történő elhelyezésüket. Tény azonban az is, hogy a nevelőszülőnek jelentkezők jelentős hányada nem rendelkezik a jogszabályban előírt lakáskörülményekkel, de a rosszabb fogadókészség hátterében találjuk még - a vidékkel ellentétben - a mentalitás- és életmódbeli különbségeket, valamint a fővárosi alacsonyabb munkanélküliséget is. Az elmúlt évek tapasztalatait figyelembe véve megítélésünk szerint a nevelőszülői férőhelyek számának bővítésével reálisan nem számolhatunk. A tapasztalatok azt erősítik meg, hogy maximális cél legfeljebb a jelenlegi létszám megtartása, és a toborzás-képzés során is a kiesők pótlását kell elérendő célként meghatározni.

Ezt az indokolja, hogy az adatok szerint a főváros ilyen jellegű kapacitásának határához érkeztünk, a jelenlegi feltételek mellett több jelentkezőre nem nagyon számíthatunk. Ugyanakkor számolni kell azzal is, hogy a bekerülési kor- és problémastruktúra miatt a gyerekek egyre kisebb része lesz elhelyezhető nevelőszülői családokban.

A fővárosban megfigyelhető tendencia, hogy a nevelőszülők között kis mértékben ugyan, de folyamatosan növekszik a civil nevelőszülői hálózatokhoz tartozók részaránya. Ez azonban nem jelenti a nevelőszülői szerepre vállalkozók körének bővülését, mivel számos olyan nevelőszülő csatlakozik valamelyik civil szervezethez, akik korábban már a Módszertani Gyermekvédelmi Szakszolgálat hálózatában is vállaltak ilyen feladatot. A fővárosi illetékességű gyermekek 8 civil hálózat nevelőszülőinél vannak elhelyezve. A Szakértői Bizottság javaslata alapján, civil hálózat által működtetett nevelőszülőhöz csak abban az esetben kerül gyermek, ha a fővárosi nevelőszülői hálózatban nem találtak a gyermek életkorának, egészségi- és személyiségállapotának megfelelő családot. 

Amennyiben egy-egy civil működtetőnek van olyan nevelőszülői családja, aki alkalmas lehet a gyermek nevelésére, úgy megkeresik a gyermekotthonban a gyermek gyámját, esetleg pszichológusát, akik (jó esetben több nevelőszülői család közül) kiválasztják az adott gyermek számára leginkább megfelelő családot. 

A civil hálózatba való helyezést indokolja esetenként, hogy egy-egy civil hálózatnál nagy a fogadókészség a beteg, vagy fogyatékkal élő gyermekek befogadására, illetve egyes civil szervezetek pedig szívesen vállalnak úgymond „otthonról” bekerülő gyermekeket, mivel az esetek többségében még jobb a gyermekek személyiségállapota, valamint jobban tudnak a vérszerinti kapcsolatra építeni, így nagyobb a hazakerülés esélye is. 

Összességében tehát a civil nevelőszülői hálózatok megfelelően egészítik ki a Szakszolgálat által működtetett nevelőszülői hálózat tevékenységét.

2010-ben az év utolsó napjának adatai szerint a TEGYESZ által működtetett 281 hagyományos és a 38 hivatásos nevelőszülőnél összesen 485 gyermek nevelkedett (123 fő a hivatásos, 362 fő a hagyományos nevelőszülőknél). A civil nevelőszülői hálózatokban 349 fővárosi illetékességű gyermeket láttak el.  
A családpótló gondozási formák közül kiemelt fontosságú az örökbefogadás, hiszen hosszú távon ez biztosít megnyugtató és végleges elhelyezést azoknak a gyermekeknek, akiknek gondozása saját családjukban minden segítség ellenére sem biztosítható. 
A szakszolgálat feladata az előírt feltételek meglétekor az örökbe fogadhatóvá nyilvánítási eljárás kezdeményezése a gyámhivatalnál, az örökbefogadás szakmai előkészítése, az örökbefogadás előtti tanácsadás, felkészítés és az örökbefogadók vizsgálata, továbbá az örökbe fogadhatóvá vált gyermekekről nyilvántartás vezetése.  Az örökbefogadások száma az utóbbi években országosan és fővárosi szinten is lassú csökkenést mutat, miközben nagy számban vannak örökbe fogadható gyermekek, és sokan szeretnének örökbe is fogadni. Ennek egyik legfőbb oka, hogy változatlanul lassúak és körülményesek az örökbefogadási eljárások, továbbá, hogy az örökbefogadók döntő többsége kizárólag 0-3 év közötti gyermeket szeretne örökbe fogadni. 
Az elmúlt öt évben a Fővárosi Módszertani Gyermekvédelmi Szakszolgálat által közvetített és sikeresen lezárult örökbefogadások száma 30 és 40 között mozgott évente.
A gyámi tanácsadással kapcsolatos feladatok ellátása során a Szakszolgálat egyfelől a gyámhivataloknak nyújt szolgáltatást, és ennek érdekében látogatja a gyermeket és a gyámokat egyaránt, másfelől azonban a gyámoknak is szolgáltat, amennyiben tanácsadással arra törekszik, hogy a gyermekek jogai ne sérülhessenek. A gyámi tanácsadás tehát szolgáltatás, és mint ilyen nincs szankcionálási joga, de a gyámi tanácsadó tehet javaslatot a gyámhivatal számára, hogy súlyos mulasztás esetén szankcionálja a gyámot. Lényeges, hogy a gyámi tanácsadás nem a gyámokért, hanem a gyermekekért van. Azért segíti a gyámok munkáját, hogy a gyermeket ne érje jogsérelem.

Hivatásos gyámot abban az esetben rendel a gyámhivatal a gondozott gyermek számára, ha a gyermeket nevelőszülőnél helyezték el és a nevelőszülő a gyámságot nem vállalta, vagy a gyermeket fogyatékosok vagy pszichiátriai betegek otthonában helyezték el. Erre a feladatra a Szakszolgálat alkalmaz jogi vagy államigazgatási végzettséggel és nagy gyermekvédelmi tapasztalattal rendelkező munkatársakat. A hivatásos gyámot a gyámhivatal a gyermeket érintő különleges szakértelmet igénylő ügyekben eseti gondnokként is kirendeli.
Az elemző, értékelő tevékenység, a különböző tematikus vizsgálatok, valamint a szakmai munkát segítő módszertani ajánlások és a szakellátás fejlesztésére vonatkozó javaslatok kidolgozása igen fontos helyet foglalnak el a Szakszolgálat munkájában. Ezek segítségével egyebek mellett tendenciák állapíthatók meg a gondozottak be- illetve kiáramlásának arányára, következtetések vonhatók le a beutalást kiváltó okokra, a gondozásban eltöltött időre vagy a gondozottak körülményeire. Mindezekkel prognosztizálható az intézményhálózat fejlesztésének iránya, javítható a feladatok ellátásának színvonala. E tevékenységre továbbra is hatékonyan kívánunk támaszkodni, és eredményeit az ágazat szakmai munkájában hasznosítani. Az országos hatáskörű módszertani intézményként való kijelölés e tekintetben a korábbinál is erőteljesebb megjelenést és tartalmasabb szakma módszertani segítséget biztosít.
Az intézményhálózat néhány sajátos feladatának rövid bemutatása
Egészségügyi gyermekotthoni ellátás

Ezekben a gyermekotthonokban súlyos, halmozottan sérült (közép- és súlyos fokban értelmi sérült, mozgáskorlátozott vagy mozgásképtelen, ágyhoz kötött, még tolókocsiba sem helyezhető) gyermekeket/fiatalokat gondoznak. Az intézmény tevékenységi köre az 1-18 éves korú, sérült gyermekek ellátására terjed ki, de a nagykorúvá vált fiatalokat (akik ott nőttek fel), továbbra is gondozzák abban az esetben, ha helyhiány miatt nem tudják elhelyezni valamelyik felnőttek ellátását biztosító fogyatékos otthonban. Az ellátást igénybe vevők tartós bentlakását 4 telephelyen, 160 férőhely biztosítja szerény tárgyi feltételekkel, nem a szakfeladatnak megfelelő épületekben.
Anya és gyermeke együttes elhelyezése  
Ennek kialakítása azért vált szükségessé, mert az elmúlt időszakban folyamatosan nőtt a kiskorúként, illetve nagykorú utógondozói ellátottként gyermeket vállalók száma, és elhelyezésükre saját családjukban nem volt lehetőség. Az itt elhelyezett sajátos helyzetben lévő kamasz anyáknak többféle szerepelvárásnak (anya, gyerek, kamasz, testvér, partner, diák, gondozott) kell megfelelniük. Életelőzményükből adódóan nem készültek, nem is készülhettek fel az anyaszerepre, gyermekkoruk lezáratlan. Olyan helyzetbe kerültek, amelyet nem tudtak előre felmérni, valószínűleg mérlegelni sem állt módjukban.
Célunk az anya-gyermek kapcsolat fenntartása, erősítése olyan mértékig, hogy a gondozás befejeződésekor gyermekükkel együtt tudjanak kilépni az otthonból. Fontos az is, hogy ez idő alatt az anyák tanuljanak, és lehetőleg olyan szakmát szerezzenek, amiből később akár önállóan is meg tudnak élni gyermekükkel. A családi – és partnerkapcsolatok segítésével pedig olyan helyzet alakuljon ki, hogy a gondozás befejeződésekor stabil családba menjenek ki.
Ezek megoldásában nyújt segítséget ez az elhelyezési forma, amelynek keretei között jelenleg 6 telephelyen, összesen 36 (18 anya+18 gyermek) férőhelyen biztosítunk elhelyezést.
Különleges gyermekotthoni (csecsemőotthoni) gondozás

A különleges gyermekotthon 0 - 3 éves, koruk miatt sajátos szükségletekkel bíró csecsemők és kisgyermekek ellátását biztosítja. 

Az itt elhelyezett gyermekek legfeljebb nyolcfős csoportokban élnek, ahol három-négy gondozónő foglalkozik velük. A legfontosabb feladat az érzelmi biztonság megteremtése és a gyermek egyéni fejlődési ütemének elősegítése. A többi gondozási formához képest a csecsemőotthonokban eltöltött átlagos gondozási idő rövidebb. Egyrészt azért, mert az esetek nagy többségében a szülő rendszeres kapcsolatot tart a gyermekkel, így a családba visszakerülésnek is jobbak az esélyei, másrészt, mert azoknak a gyermekeknek az esetében, akiknek a hazakerülésére belátható időn belül nincs remény, örökbefogadásukra, vagy nevelőszülői kihelyezésükre kerül sor. 
Utógondozói ellátás
Az utógondozói ellátás a gyermekvédelmi szakellátás kimeneti fázisa, a gondozott nagykorúvá válása után, 18-24 éves kor között biztosítható. (Felsőfokú képzésben részt vevők esetén 25 éves korig) Utógondozói ellátásra az a fiatal felnőtt jogosult, aki jövedelméből létfenntartását biztosítani nem tudja; vagy nappali tagozaton (akár középiskolában, akár felsőfokú intézményben) tanulmányokat folytat; vagy szociális bentlakásos intézménybe elhelyezését várja. Az utógondozói ellátás keretében segítséget kell nyújtani a fiatal felnőttek részére az önálló életük megkezdéséhez, és a megélhetésük biztosításához szükséges feltételek kialakításához. 
Az utógondozói ellátás célja az ellátásban részesülő fiatal felnőttek azon képességeinek és készségeinek erősítése, amelyek alkalmassá teszik őket az önálló életvitel kialakítására és működtetésére, a saját sorsáért felelősséget vállalni képes felnőtt szerepének elfogadására, a hosszú távú, eredményes társadalmi beilleszkedésre. 
A Magyar Köztársaság 2010. évi költségvetését megalapozó egyes törvények módosításáról szóló 2009. évi CIX. törvény többek között a Gyvt. utógondozói ellátásra vonatkozó 93. §- át is módosította. A változtatás értelmében 2011. március 31. után a nappali oktatás munkarendje szerint, vagy felsőfokú iskola nappali tagozatán tanulmányokat nem folytató és szociális bentlakásos intézménybe felvételét nem váró, létfenntartásukat önállóan biztosítani nem tudó fiatal felnőttek a korábbi 24 éves kor helyett mindössze csak 21. életévükig maradhatnak az ellátórendszerben.
A többcélú oktatási-nevelési, gyógypedagógiai intézmények tevékenysége
Ezek az intézmények iskolai, diákotthoni és gyermekotthoni feladatot ellátó intézmények, amelyek a sajátos nevelési igényű (testi, érzékszervi, értelmi, autista és halmozottan fogyatékos) gyermekek, tanulók óvodai ellátását, iskolai oktatását, illetve szakképzését végzik. A Fővárosi Önkormányzat 9 gyermekotthonban és 16 lakásotthonban gondoskodik az itt elhelyezett gyermekek ellátásáról.
A családból érkező gyermekek diákotthoni bentlakásos ellátásban, a gyermekvédelmi gondoskodásban lévők otthont nyújtó ellátásban részesülnek. A mindennapi oktató-nevelő munka gyógypedagógiai módszerekkel történik, melynek során a gyermekek problémáin egyebek mellett differenciált képességfejlesztéssel, habilitációs és rehabilitációs tevékenységgel segítenek. Speciális feladataik között a vak és gyengén látó gyermekek speciális nevelését és oktatását is ellátják.
A gyámi feladatok ellátása

A gyám a szülői felügyelet alatt nem álló kiskorúak gondviselője, vagyonának kezelője és törvényes képviselője. A Gyvt. hatályba lépésével megszűnt az un. intézeti gyámság. Az addigi intézeti gyámi teendőket valamennyi nevelésbe került gyermek esetében egy személy látta el. Ez a változás indokolt volt, hiszen a gyámság olyan személyes kapcsolatot és kötődést feltételez, amelynek az intézeti gyámság nem tudott eleget tenni. A gyám személye garancia arra, hogy jól ismeri a gyermeket, a bekerüléstől a családba való visszakerülésig esetenként a nagykorúságig, vagy azon túl is. Ez az alapja annak, hogy a gyermeket jobban tudja képviselni a hatóság, az oktatási intézmények előtt, illetve bármely olyan kérdésben, amely őt érinti. A gyermekek is jobban érzik a gyám segítő támogatását, hiszen ismerik, és tudják, hogy mi várható el tőle, és a gyám is tudja, hogy egy-egy konkrét gyermek képviselete milyen feladatot ró rá. 

A gyám feladata és tevékenységi köre rendkívül széles, többfelé ágazó és feltételezi más szakemberek háttérmunkáját is. A gyámi feladatok ellátása az alábbiakat jelenti:

– részt vesz a Szakszolgálat által szervezett elhelyezési értekezleten,

– gondoskodik a gyermek befogadásáról, elbocsátásáról, 

– felügyeli a gyermek gondozását, nevelését,

– gondoskodik a családi pótlék, illetve az árvaellátás igényléséről, 

– leltár alapján átveszi és kezeli a kiskorú vagyonát, a gondozás megszűnésekor végszámadást  

   készít, 

– együttműködik a gyermek életpályájának kijelölésében, orvosi beavatkozások esetén hozzájáruló 
   nyilatkozatot tesz, 
--  eljár a gyermek hivatalos ügyeiben, előkészíti az otthonteremtési támogatás igénybevételét, 

– előkészíti az utógondozói ellátás igénybevételét, 
– gyámhatósági betétet nyit és kezeli azt,  
-  figyelemmel kíséri a gondozási hely megváltoztatásának, az örökbeadhatóság, a nevelőszülőhöz 
   való kiadás lehetőségét, szükségességét,

– kezeli a gondozottak személyi anyagát, a gyermek hiányzó iratait beszerzi, 

– együttműködik mindazokkal, akik a gyermek családba való visszahelyezését segítik elő.

Kiemelést érdemel még, hogy a gyám igen sok időt fordít a gyermekek hatóság előtti képviseletére. Munkája jelentős részét a rendőrségen, bíróságon való képviselet teszi ki, miközben igen gyakran az elkövetett cselekmények egy jelentős része a gyermekvédelmi gondoskodást megelőző időszakra esik. A gyámok munkáját a gyámhivatalok irányítják és felügyelik. A gondozottakkal összefüggő tevékenységükről félévente tájékoztatják a gyámhivatalt. 
A speciális ellátás
Az elmúlt évek során országszerte (így a fővárosban is) jelentősen megnövekedett azon beutalt kiskorúak aránya, akiknél különböző mértékű kóros pszichés tünetek, illetve körülhatárolható betegségcsoportok észlelhetők. Számos esetben a családból való kiemelés egyik (némelykor legfontosabb) oka éppen ezen tünetek megléte. Mivel sem az egészségügyi ellátó rendszerben, sem a gyermekjóléti alapellátás rendszerében nem épültek ki az ilyen típusú problémák kezelésére, megoldására a megfelelő szolgáltatások, ezért a gyámhatóságok – más lehetőség híján – a gyermekvédelmi szakellátás segítségét igénylik, elvileg alapellátás körébe tartozó helyzetek rendezéséhez is. A Gyvt. szerint speciális ellátást kell biztosítani:

- a súlyos személyiségfejlődési zavarokkal küzdő, illetve súlyos pszichotikus vagy neurotikus   

  tüneteket mutató,

- a súlyos beilleszkedési zavarokat vagy súlyos antiszociális magatartást tanúsító,  
- az alkohol, drog és egyéb pszichoaktív szerekkel küzdő gyermek számára.

A speciális szükséglet megállapítása a Szakértői Bizottság kompetenciája. A speciális szükségletek milyensége, mértéke, az állapot súlyossága szerint minden esetben egyedi mérlegeléssel tesz javaslatot a gyámhivatal felé a gyermek célszerű elhelyezésére.  
A speciális ellátás kiterjed a gyermek korához, állapotához és szükségleteihez igazodó oktatásra, szakképzésre, foglalkoztatásra, valamint ápolására, szocializációjára és reszocializációjára, továbbá habilitációs és rehabilitációs kezelésére is.

A speciális gyermekotthonban vagy a gyermekotthon speciális csoportjában a gyermek teljes körű ellátásának időtartama két év lehet.

A Fővárosi Önkormányzat az intézményrendszer átalakítása során korábban mintegy 120 speciális férőhelyet hozott létre az intézményekben. Ezek a férőhelyek lakásotthonokban, gyermekotthonok speciális csoportjaiban, valamint integrált elhelyezés formájában jöttek létre. Régi igénye valósult meg a fővárosi szakellátásnak azzal, hogy 2009. októbertől a Kornis Klára Gyermekotthon 32 lány gondozott elhelyezését biztosító speciális gyermekotthonként működik, elsődlegesen droggal, illetve prostitúcióval érintettek számára. 
A gyermeki jogokról
A Gyvt. értékrendjében hangsúlyos helyet foglal el a gyermeki jogok védelme. Ennek maradéktalan megvalósulása érdekében a törvény meghatározta azokat a fórumokat, illetve személyeket és intézményeket, amelyek arra hivatottak, hogy biztosítsák a gyermeki jogok érvényesülését.   
A Fővárosi Önkormányzat valamennyi gyermekvédelmi intézményében megfelelően biztosítva van az ott élő gyermekek minden olyan alapvető joga, amely nevelkedésükhöz, személyiségük kibontakoztatásához, a fejlődésüket veszélyeztető helyzet elhárításához, a társadalomba való beilleszkedésükhöz, valamint önálló életvitelük megteremtéséhez szükséges.

Minden intézményben működik érdekképviseleti fórum, amely széles körű jogosítványaival és a törvény által előírt összetételével garancia a gyermekek hatékony képviseletére. 2004 óta a jogvédelem tovább bővült a gyermekjogi képviselő személyével, amely az egyik leginkább aktív és eredményes jogérvényesítő forma. Emellett számos gyermekotthonban diák – és gyermekönkormányzatok egészítik ki a gyermeki jogok védelmének rendszerét. 
Intézményi dokumentumok

Mivel a Gyvt. szabályozza a fenntartó számára az intézmény működéséhez szükséges alapdokumentumok (alapító okirat, működési engedély, szakmai program) meglétét ezek felülvizsgálata, aktualizálása az elmúlt évben is kiemelt és folyamatos feladatot jelentett. 

Valamennyi intézmény rendelkezik hatályos alapító okirattal, melyeket az aktuális változásoknak megfelelően folyamatosan módosítunk. 2010-ben a korábbi Gyermek-és Ifjúságvédelmi Ügyosztály, valamint az Oktatási Ügyosztály felügyelete alá tartozó intézményeknél a jogszabályi változások, illetve névváltozás miatt valamennyi intézményt érintően sor került alapító okirat módosításra.

A működési engedélyek kiadásáról a fenntartó kérelme alapján minden esetben az illetékes regionális gyámhivatal dönt, a szakhatósági (ÁNTSZ, tűzoltóság, építésügyi hatóság, Mezőgazdasági Szakigazgatási Hivatal) vélemények és egyéb jogszabály által előírt dokumentumok figyelembe vételével. 

A fővárosi gyermekvédelmi intézmények 92 működési engedélyre kötelezett gyermek/lakásotthoni telephelyen és 4 működési engedélyre kötelezett egészségügyi gyermekotthoni telephelyen végezték szolgáltató tevékenységüket.

A Gyermek-és Ifjúságvédelmi Ügyosztály szakmai felügyelete alá tartozó intézményeknél az elmúlt év végén a gyermekek és fiatal felnőttek ellátását ténylegesen végző 96 szakmai egység, illetve telephely közül (gyermekotthonok, lakásotthonok stb.) 94 végleges (határozatlan idejű), 2 ideiglenes (ellátási érdekből meghosszabbított). A korábbi Oktatási Ügyosztály szakmai felügyelete alá tartozó intézményeknél a 9 székhely intézmény közül 8 végleges, 1 ideiglenes működési engedéllyel, a hozzájuk tartozó lakásotthonok valamennyien végleges működési engedéllyel rendelkeznek. 

Valamennyi gyermekvédelmi intézmény rendelkezik továbbá a fenntartó által jóváhagyott Szervezeti és Működési Szabályzattal, valamint szakmai programmal, a belső iskolák esetében a szükséges pedagógiai programmal.    
A 2010-es év kiemelt szakmai feladatainak rövid bemutatása          
A gyermekvédelmi alap-és szakellátás koordinációja

A főváros egészét érintő gyermekvédelmi feladatok ellátása és a kerületekkel való együttműködés lehetőségeinek fokozottabb kihasználása érdekében, a gyermekvédelmi alap- és szakellátás együttműködésének fejlesztésére 2008-tól kezdődően jelentős lépéseket tettünk. Ennek előzménye, hogy a Fővárosi Közgyűlés 896/2008. (V. 29.) számú határozatában megbízta a Kerületi Koordinációs Bizottságot, hogy a kerületi önkormányzatokkal együtt tegyen javaslatot a gyermekvédelmi alap- és szakellátás hatékony szakmai együttműködésének fejlesztésére. 
Az együttműködés az elmúlt évben is folytatódott, melynek eredményeiről az alábbiakban adunk tájékoztatást.
Az egységes szakmai szemlélet elmélyítésének, a magas színvonalú és felelősségteljes együttműködés megvalósulásának elősegítésére a fenntartó 2010 őszén irányelveket dolgozott ki a szakellátó intézmények számára az alapellátási intézményekkel való együttműködés konkrét formáira és módjára. Az irányelvek alapján a fenntartó kezdeményező magatartást vár el a szakellátó intézmények vezetőitől és munkatársaitól a gyermekvédelemben érintett intézményekkel való együttműködés kialakításában. A szakellátó intézményeknek intézménylátogatások, szakmai napok, az alapellátással közös rendezvények szervezését javasoltuk, ahol lehetőség nyílik a szakellátás intézményeiben folyó munka bemutatására, szakmai konzultációk lebonyolítására, személyes szakmai kapcsolatok kiépítésére. Az esetkezelési munkában hasonlóan aktív magatartást várunk a szakellátó intézmények munkatársaitól: az alapellátási intézményekkel közösen tervezett munkamegosztás alapján egyebek mellett folyamatos információcserét, közös családlátogatásokat. Az irányelveket tájékoztatásul, és a végrehajtásban segítő közreműködésüket kérve, megküldtük a fővárosi kerületi gyermekjóléti szolgálatoknak.

Bár az irányelvek bevezetése óta rövid idő telt el, az intézményi értékelések alapján megállapítható, hogy pozitív elmozdulás történt az elmúlt időszakban, a program hatására mind a szakellátás, mind az alapellátás érintett intézményeiben előtérbe került, hangsúlyosabbá vált az együttműködésre való törekvés. 

A gyermekotthonok az elmúlt évben – az első kerületi kivételével – valamennyi fővárosi kerületi és számos vidéki gyermekjóléti szolgálattal kapcsolatban álltak. A beszámolókból kitűnik, hogy a szakellátó intézmények elfogadták azt a helyzetet, hogy a gyermekjóléti szolgálatokkal való szoros, intenzív együttműködés feltétele a gondozási hely aktivitása, kezdeményező készsége. A gyermekjóléti szolgálatokkal kapcsolatban a korábbinál jóval kisebb arányban számoltak be passzivitásról, és csak elvétve fordult elő a beszámolókban az a megállapítás, hogy a gyermek szakellátásba kerülését követően a gyermekjóléti megoldottnak tekinti az esetet, és a továbbiakban nem tartja feladatának a család gondozását annak érdekében, hogy ismét alkalmassá váljon a gyermek nevelésére. Általános tapasztalat ugyanakkor, hogy nehezíti az együttműködést a gyermekjólétis családgondozók leterheltsége és a körükben tapasztalható magas fluktuáció. Néhányan továbbra is túlságosan személyfüggőnek értékelték a kapcsolatok alakulását.

A gyermekjóléti szolgálatokkal a napi együttműködés meghatározott időközönkénti telefonos és személyes információ átadást, a feladatok meghatározását, ügyintézést, közös családlátogatást jelent. Több szakellátó intézmény beszámolt arról, hogy a korábbinál nagyobb számban szerveztek közös esetmegbeszélést, szakmai konzultációt, gyakrabban keresték fel a gyermekjólétis családgondozók a szakellátásba került gyermekeket gondozási helyükön és többször fordult elő, hogy a gyermekjóléti szolgálat munkatársa a gyerekkel és családjával – még a gyermek elhelyezését megelőzően – ismerkedő látogatást tett egy-egy gyermekotthonban. A közös munka eredményeként rövidebb idő alatt sikerült összegyűjteni az érdemi családgondozói és pedagógiai tevékenységhez szükséges, a gyermekkel és családjával kapcsolatos lényeges információkat. Azokban az esetekben, ahol kölcsönös szándék volt az együttműködés javítására, tervezettebb, szervezettebb, intenzívebb és mindezek eredményeként hatékonyabb lett a közös munka.   

A beszámolók a nehézségek között említették a gyakran költöző családok gondozását, valamint azokat az eseteket, amikor a gyermekotthon címe szerint illetékes gyermekjóléti szolgálat az esetgazda, ahol viszont nem állnak rendelkezésre a gyermekkel és családjával kapcsolatos érdemi információk. A szakellátó intézmények szükségesnek tartják, hogy a gyermekjóléti szolgálatok munkatársai – tekintettel a munkaerőmozgásra is – kellő mélységben megismerjék az együttműködés elősegítésére vonatkozó irányelveket.

Valamennyi gyermekvédelmi intézménynek kialakult kapcsolata volt az illetékes kerületi, települési rendőrkapitánysággal. Az együttműködés két legfontosabb területe a növendékek engedély nélküli távollétével kapcsolatos körözési tevékenység, valamint a bűnmegelőzést érintő felvilágosító munka. Az engedély nélküli távollétek esetén a gyermekotthonok és a rendőrkapitányságok – egyre inkább felismert - közös érdeke a körözések megfelelő kezelése, a gyermekek felkutatása érdekében végzett együttes munka. Ehhez a gyermekotthonok munkatársai igyekeztek folyamatos, jó munkakapcsolatot kialakítani az illetékes rendőrségi munkatársakkal. Egyes rendőrkapitányságok ifjúságvédelemmel foglalkozó munkatársai személyesen is felkeresték a kerületi gyermekotthonokat, és személyes kapcsolatot alakítottak ki a gyerekekkel és a velük foglalkozó felnőttekkel. Azok az intézmények, ahol sor került különféle bűnmegelőzési programokra, sikeresnek értékelték azokat, és a jövőben is igényt tartanak hasonlók szervezésére.

Néhány intézmény beszámolt arról, hogy bonyolultabb esetekben jelentős segítséget kaptak a BRFK Gyermek- és Ifjúságvédelmi Osztályának munkatársaitól. Hasznosnak ítélték az elmúlt év tavaszán, rendőrségi kezdeményezésre elindított közös járőrszolgálatok, razziák szervezését. Ezek keretében - a gyermekotthonok kérése alapján - a BRFK Gyermek- és Ifjúságvédelmi Osztálya, valamint az illetékes gyermekotthon munkatársai közösen próbáltak felkutatni szökésben lévő növendékeket vélelmezett tartózkodási helyükön, illetve az akciók kiterjedtek a fiatalok által látogatott közösségi terek ellenőrzésére is. A gyermekotthonok a rendőrség közreműködését elsősorban veszélyhelyzetben lévő, tartósan szökött, vagy újonnan bekerült gyerekek esetében kérték.  Amellett, hogy az akciók során számos gyermeket, fiatalt sikeresen visszajuttattak gondozási helyükre, egyes intézmények preventív hatásról is beszámoltak, fiataljaik kevésbé kapcsolódtak bűnelkövető körökhöz. 

Eltérő tapasztalatokról adtak számot a gyermekotthonok az iskolai gyermekvédelmi felelősökkel megvalósult együttműködést illetően. Az iskolai gyermekvédelmi felelősök viszonylag gyakran vettek részt elhelyezési tárgyalásokon, így a kapcsolat felvételre már itt lehetőség adódott. Számos esetben jellemző volt, hogy a gyermekvédelmisek fokozott figyelmet fordítottak a szakellátott gyermekekre, felkeresték őket gondozási helyükön, probléma esetén jelzést adtak a gyermekotthonnak. Más tapasztalatok szerint viszont a leterhelt gyermekvédelmi felelősök a gyermek szakellátásba kerülését követően nem kísérték további figyelemmel iskolai helyzetének alakulását, ilyenkor a gyermekotthoni munkatársak az osztályfőnökökkel alakítottak ki rendszeres kapcsolatot. 

Az intézményekben működő érdekképviseleti fórumok, valamint a gyermekönkormányzatok tevékenységének vizsgálata 
Az elmúlt időszak különböző típusú fenntartói ellenőrzései során az ellenőrzéseket végzők esetenként azt tapasztalták, hogy a gyermekotthonokban működő érdekképviseleti fórumok, illetve gyermekönkormányzatok kevés helyen folytatnak érdemi tevékenységet. Ezért szükségesnek tartottuk áttekinteni és összegezni a gyermekotthoni érdekképviseleti fórumok, valamint - ahol ilyen van – a gyermekönkormányzatok eddigi működésének tapasztalatait és ennek eredményét megismertetni az intézményvezetőkkel is, annak érdekében, hogy a fórumok, illetve az önkormányzatok hatékonyságát, érdekérvényesítő képességét, az intézményvezetővel való együttműködését javítsuk és az intézményvezetőkkel együttműködve javaslatokkal segítsük elő az érdemibb működésüket. 

Annak érdekében, hogy átfogóbb képet kapjunk - részben az intézmények részére összeállított kérdésekkel, részben pedig a fenntartói ellenőrzések megállapításait figyelembe véve - megvizsgáltuk az érdekképviseleti fórumok, illetve a gyermekönkormányzatok tevékenységét.
A vizsgálat összegzésként az alábbiakat állapítottuk meg:
· A törvényben meghatározott feltételekkel – bár eltérő időpontokban - mindenhol létrejöttek az érdekképviseleti fórumok. A vizsgálat időszakában - az időközben eltávozott, illetve megszűnt tagok miatt - egy intézményben nem működött érdekképviseleti fórum. 
· Az érdekképviseleti fórum összetétele – egy intézmény kivételével – mindenhol megfelelt a jogszabályban előírtaknak.
· Néhány kivételtől eltekintve a fenntartó által delegált személyek érdemben nem vettek részt az érdekképviseleti fórum munkájában.
· A 26 intézmény közül, ahol működnie kell érdekképviseleti fórumnak, 21-ben külön szabályzat, vagy a házirend rendelkezett a tevékenységéről, ügyrendjéről, míg 5 intézményben nem, vagy nem megfelelő módon szabályozták a feladatait.  

· Több intézményben a gondozottakat érintő ügyek széles körét érintően nyilvánított véleményt az érdekképviseleti fórum, néhány intézményben pedig olyan speciális kérdésben is kikérték a véleményét, amelyekben érdemi javaslatokat várt és kapott az intézményvezetés.
· Viszonylag kevés intézményben vesz részt a munkatársak köréből segítő a fórum munkájában, ahol azonban van ilyen segítő, ott feltétlenül tartalmasabb és érdemibb a gondozotti érdekképviselet hatékonysága.
· Több intézményben is hatékonyabb a gyermekönkormányzat érdekképviseleti tevékenysége, mint az érdekképviseleti fórumé. Ennek okaként az érdekképviseleti fórumhoz képest kevésbé kötött összetételét, önszerveződőbb képességét, valamint szerepének, jelentőségének gondozottak általi könnyebb értelmezhetőségét jelölték meg a megkérdezettek.
· Az intézményvezetők egy része nem tartja az érdekképviseleti fórum szerepét meghatározónak, feladatuk, szerepük gyakran összemosódik a gyermekönkormányzattal. Véleményt, javaslatot arra vonatkozóan, hogyan lehetne megítélésük szerint hatékonyabbá tenni az érdekképviseleti fórumot, csak kevesen fogalmaztak meg. Ugyanakkor számos jó példát, működő gyakorlatot mutattak be a gyermekönkormányzatok vonatkozásában.
A megállapításokról igazgatói értekezleten tájékoztattuk az intézményvezetőket azt kérve tőlük, hogy a Gyvt. által kötelezően előírt érdekképviseleti fórum érdemibb munkáját személyes közreműködésükkel is segítsék elő, erőteljesebben bevonva a gyermekjogi képviselőket, a fenntartói delegáltakat, esetleg az erre fogékonyabb szülőket és természetesen a gyermekeket.     
A családi pótlék személyre szóló felhasználási gyakorlatának kialakítása
 A családok támogatásáról szóló 1998. évi LXXXIV. törvény alapján 2010. január 1-től   „A gyermekotthon vezetője a gyermekotthonban lévő gyermekre (személyre) tekintettel járó családi pótlék összegének 50%-át az intézmény költségvetésétől elkülönítetten kezeli, és a gyermek (személy) teljes körű ellátásának kiegészítésére biztosítja annak személyre szóló felhasználását.”
A jogszabályváltozást követően a Fővárosi Közgyűlés, mint fenntartó a 2010. január 28-i ülésén 154/2010. (I. 28.) számú határozatával a Fővárosi Önkormányzat valamennyi gyermekotthona részére engedélyezte a családi pótlék letéti számlák megnyitását, amelyekre a családi pótlékot folyósító szerv a családi pótlék összegének a gyermek teljes körű ellátásának kiegészítésére biztosított részét folyósította. A családi pótlék személyre szóló felhasználásáról szóló intézményi szabályzatok elkészítéséhez, a számlanyitáshoz szükséges engedély kiadásával egyidejűleg minta-szabályzatot bocsátottunk minden intézmény rendelkezésére, amellyel segítettük a jogszabály által előírt szabályzat egységes szempontok szerinti kiadását. 

Kidolgoztuk azokat a szempontokat, amelyek alapján az első félév vonatkozásában ellenőriztük az intézményeknél a feladatellátáshoz kapcsolódó határidők betartását, a letéti számlán kezelt pénzeszközzel kapcsolatos eljárás és a családi pótlék személyre szóló felhasználásáról szóló szabályzat összhangját, a felhasználás tervszerűségét és megalapozottságát, valamint a családi pótlék felhasználás vezetői ellenőrzésének rendjét. 
Két alkalommal tájékoztattuk továbbá az ágazati minisztériumot a családi pótlék felhasználásának jogi szabályozásával, illetve végrehajtásával kapcsolatban felmerült problémákról. 

II. Az ellátásban részesülők száma, korcsoportok szerinti megoszlása, tendenciák  
Gyermeklétszám adatok
Amíg 2009. 12. 31-én 2850 fő volt ellátásban, addig az elmúlt év utolsó naptári napján 2910 fő, tehát 60 fővel több volt ellátásban a fővárosi gyermekvédelmi szakellátásban. 

Az összes ellátott közül 2286 fő (78,6 %) kiskorú, míg 624 fő (21, 4 %) utógondozói ellátott volt. A gondozottak 71 %-a gyermek- és lakásotthonokban, 29 %-a nevelőszülői családokban élt.

A tavalyi év során a fővárosi gyermekvédelmi szakellátásba az elmúlt 15 év legmagasabb beáramlása volt tapasztalható. Az emelkedés folytatódása, vagy a folyamat lelassulása, esetleg megállása azonban az ellátó rendszer tervezett átalakítása, a társadalomban végbemenő változások, valamint a gazdasági válság még meglévő hatásai miatt, nehezen prognosztizálható. 
A fővárosi gyermekvédelmi szakellátásba 2010-ben 722 fő új ellátott került be. Közülük 692 fő volt kiskorú és 30 fő az utógondozói ellátott. A szakellátásba kiskorúként bekerülők száma a Gyvt. elfogadása óta eltelt 13 évben a legmagasabb volt. A bekerülők legnagyobb korcsoportját a 14 éven felüliek képezték (38,4 %), míg a legkisebb arányban a 6-13 évesek kerültek be (27,8 %).
A beutaltak 88 %-át fővárosi kerületek, 4 %-át Pest megyei, illetve a régión kívüli gyámhatóságok, míg 8 %-ukat a rendőrség utalta be.
A 2010-ben beutalt gyermekeknél a beutalást kiváltó okok közül a legmagasabb arányban (41,1 %) az ellátás-gondozás elégtelensége szerepelt a gyámhatósági határozatokban. Legkisebb arányban (8,2 %) a megromlott családi kapcsolat, valamint a szülők deviáns életvitele (4,2 %) volt a hivatkozás a gondozásba vétel elrendelésére.
A beutaltak gondozási formáinak vizsgálatakor megállapítható, hogy a gyermekek döntő többsége (81,6 %) 2010-ben is ideiglenes hatályú elhelyezettként került szakellátásba. A gyámhatóságok mindössze a beutaltak 18,4 %-át utalták be nevelésbe vétellel (átmeneti vagy tartós neveltként), vagyis „végleges” döntést hozva.

A fővárosi szakellátásból 2010-ben 662 fő került ki, akik közül 348 fő kiskorúként, 106 fő nagykorúvá válását követően, 208 fő pedig az utógondozói ellátást elhagyva lépett ki a gondozásból. 2009-ben 704 fő hagyta el a szakellátást, tehát megállapítható, hogy az ellátottak összlétszámának emelkedését a kiáramlás csökkenése is magyarázza. 
A 348 kiskorúként kikerülő közül a legtöbben (253 fő) hazakerültek. Kisebb részük más TEGYESZ illetékességébe került, örökbe fogadták, valamint házasságot kötött, és sajnos 2 fő elhunyt 2010-ben.
A gyámhatóságok 2010-ben átlagban 2,4 éves gondozási idő után szűntették meg a kikerülők beutalását. Az átlag mögött azonban a tényleges gondozási idő erősen különbözik. Az ideiglenes hatályú elhelyezésből kikerülők 77 napot, az átmeneti neveltek 2614 napot (7,2 év), a tartós neveltek pedig 3365 napot (9,2) évet töltöttek szakellátásban kiskorúként a beutalásuk megszűnése előtt.
Az ellátásban részesülőkkel kapcsolatos 2010-re vonatkozó további részletes adatok, illetve ezek korábbi évekkel való összehasonlítása az átfogó értékelés „A gyermeklétszámok alakulása 2010-ben a fővárosi gyermekvédelmi szakellátásban” című mellékletében találhatók. 
Összefoglalás, következtetések
A fővárosi gyermekvédelmi szakellátásba való beáramlás és az onnan való kiáramlás 2010. évi adatainak az elemzése alapján a következő főbb megállapítások tehetők:
- 2010-ben az elmúlt évhez képest az év utolsó napján mért adatokat figyelembe véve kismértékű emelkedést mutat a gondozásban lévők száma.
- A korábbi évek folyamatos emelkedése után 2009-ben jelentősebben csökkent, 2010-ben pedig tovább csökkent az utógondozói ellátottak száma. 
- A beutalást kiváltó okok között változatlanul az ellátás-gondozás megoldatlansága miatti beutalások száma a legmagasabb, ami ráadásul nagy mértékben nőtt is az elmúlt 4 évhez képest. Ugyancsak emelkedett a beutaltak saját magatartászavaraira vonatkozó hivatkozások aránya.
- A beutalt kiskorúak befogadásának és elhelyezésének fontos és örvendetes fejleménye, hogy tovább emelkedett a nevelőszülőknél elhelyezett gyermekek száma.
- A kiáramlás mértéke 2010-ben az elmúlt évihez képest érzékelhetőbb csökkenést mutatott.

- A gondozásban eltöltött idő – különösen a nemzetközi összehasonlításokat is figyelembe véve – valamelyest csökkenést mutat, de változatlanul túl hosszú és mindez ellentétes a Gyvt. elveivel is. Ezen elsősorban akkor lehetne változtatni, ha a beutalást kiváltó okok megszűntetésében az alapellátás az eddigieknél is hatékonyabban tudna közreműködni.
III. Változások az ellátás feltételeiben 

Az elmúlt évben is az alapvető szakmai cél a jogszabályok által előirt kötelezettségek teljesítése, az intézményekben élő gondozottak teljes körű ellátásának, továbbá a jogszabályban megszabott szakellátók létszámának, összetételének biztosítása. Ehhez a fenntartó az elmúlt évben is biztosította a szükséges fedezetet, sőt az országos átlaghoz képest az intézményrendszer működtetése magasabban finanszírozott volt.

A fővárosi gyermekvédelmi intézményhálózat átalakításának folyamata befejeződött. A fővárosi fenntartású gyermekotthonok a VIII. kerületi Diószeghy S. utcai Gyermekotthon kivételével a törvényi előírások szerint átalakított, korszerű intézmények. 
A gyermek-és ifjúságvédelmi intézményhálózat működtetésének főbb mutatói

Működési kiadások

A gyermekvédelmi és oktatási ágazathoz tartozó intézmények 2010-ben a működési kiadásokra 10.419.231 ezer forintot fordítottak. A működési kiadások a két korábbi ügyosztály által felügyelt intézményeknél az alábbiak szerint alakultak:             







	Működési kiadások összesen
	10.419.231

	Megoszlása
	Gyermek- és Ifjúságvéd. Üo.
	Oktatási Ügyosztály

	
	9.072.679
	1.346.552

	ebből a legjelentősebbek:
	
	

	Személyi juttatások és járulékai
	6.202.050
	1.029.147

	Ellátottak pénzbeli juttatásai
	366.182
	31.611

	Dologi kiadások
	2.219.766
	285.794

A működési kiadásokon belül meghatározó súlya van az ellátó rendszerben dolgozók személyi juttatásainak. Az ellátó rendszer egészére nézve a személyi juttatások aránya meghaladja a kiadások több mint 70 százalékát.

A 2010. évi működési költségvetés tervezése során 5 %-os támogatás-csökkentést kellett végrehajtani, mely a Gyermek- és Ifjúságvédelmi Ügyosztály felügyelete alá tartozó intézményeknél összesen 423.989 ezer Ft elvonást jelentett.

Az ellátottak zsebpénz juttatását jogszabály írja elő, amelynek mértéke az öregségi nyugdíjminimum összegéhez kötötten kerül megállapításra. A 2010. évben az öregségi nyugdíjminimum az előző évhez képest nem változott, 28.500 Ft volt. 

Így az öregségi nyugdíjminimum - 3-tól 10 éves korig 5 %; 10-14 éveseknek 13 %, 14 év fölött 18 % - szerint a zsebpénz összege a következők szerint alakult:

A zsebpénz mértéke 2010-ben

                 









 Ft/hó

	Korcsoport
	Összeg

	3-10 év között
	1.425

	10-14 év között
	3.705

	14 év fölött
	5.130


Az öregségi nyugdíjminimum százalékában megállapított nevelőszülői nevelési díj – amely a gyermek ellátásának költségeit fedezi - 2010. évben az alábbi volt:

Normál ellátás esetén:       42.750 Ft/hó/ellátott

Különleges ellátás esetén: 49.875 Ft/hó/ellátott    

A nevelőszülői díj emelésére 2010-ben nem került sor, így a díjak az alábbiak szerint alakultak:
	 Hi Hivatásos nevelőszülői díj:     135.000 Ft/hó
	
	
	

	Hagyományos nevelőszülői díj:  15.000 Ft/hó/gyermek       
	


A 2010. évi költségvetésben az élelmiszerek 5,5 %-os tervezett áremelkedése miatt 36 millió többlettámogatásban részesültek az intézmények (Ebből a Gyermek-és Ifjúságvédelmi Ügyosztály 24,8 millió Ft, az Oktatási Ügyosztály 11,2 millió Ft)

A 2010. évi eredeti költségvetési keretszámba beépítésre került a közalkalmazottak 2010. január 1-jei minimálbér emelése, kötelező soros előrelépése és a szakképesítés megszerzése miatt szükséges fedezet, amelyeket a központi költségvetés nem támogatott, de a fenntartó biztosította az intézmények számára. Gyermek-és Ifjúságvédelmi Ügyosztályi szinten ez 47.525 ezer Ft-ot jelentett.

Ugyanakkor a 2010. évi költségvetésben a járulék és az EHO megtakarításának 11 hónapra eső része ágazati szinten 232.532 ezer Ft elvonást jelentett.

A dologi kiadásokon belül a készletbeszerzések döntő részét az élelmiszerek, valamint az üzemeltetés feltételeit biztosító karbantartási-és egyéb anyagok, irodaszerek, valamint hajtó-és kenőanyagok tették ki. Meg kellett felelni a Gyvt. azon előírásainak is, amelyek az ellátottak speciális, illetve különleges igényei kielégítésére (pl. főiskolások taníttatásának többletkiadásai, liszt-érzékeny, tejcukor-érzékeny gyermekek étkeztetése, gyógyászati segédeszközök beszerzése stb.) vonatkoznak. 

A feladatellátás jellegéből adódóan igen magas a telefonos ügyintézés, az ellátottak vérszerinti családjával történő kapcsolattartás kommunikációs szolgáltatásokra, valamint a gyógyszerekre fordított költsége. A szolgáltatási kiadások között az üzemeltetési, fenntartási kiadások – energia, víz-és csatornadíj, postaköltség, szemétszállítás, takarítás, rovarirtás, karbantartás – jelentős hányadot képviseltek. Az energia kiadások (víz-és csatornadíjjal együtt) a tavalyi év teljesítéséhez képest 4 %-kal csökkentek. Az energiahordozók előző évi árváltozásának áthúzódó hatását átgondolt takarékossági intézkedésekkel sikerült kigazdálkodni. 

A rehabilitációs hozzájárulás 2010. évi teljesítése 44.221 ezer Ft, mely az előző évhez viszonyítva (12.765 ezer Ft) 346 %-os növekedést jelent, ami a rehabilitációs hozzájárulás összegének megemeléséből adódik és jelentős többletterhet jelent az intézmények gazdálkodásában.

Több intézmény pályázati úton nyert többletbevételekkel egészítette ki a felügyeleti szervtől kapott támogatást. Évközben szigorú takarékossági intézkedésekkel, a személyi juttatásokon elért megtakarítások dologi kiadásokra történt átcsoportosításával tudták fedezni kiadásaikat. Az eddigieknél még nagyobb figyelmet fordítottak a pénzeszközök takarékos, megfontolt felhasználására és minden lehetőséget megragadtak arra, hogy a gyermekek ellátásának színvonala ne romoljon. 
A már említett családi pótlék 50 %-ának felhasználásához kapcsolódó letéti számlanyitás mellett a Fővárosi Közgyűlés ahhoz is hozzájárult, hogy a családi pótlék 50 %-ának felhasználásából adódó tartós megtakarítás az ágazatnál, ezzel az intézményeknél maradhat. Ennek az összegnek a felhasználása segíti az ellátás színvonalának fenntartását, amely költségvetési támogatás megtakarítást is eredményez. 
2010. január 1-től – az Utógondozó Otthon integrációjával - a Gyermekvédelmi Intézmények Gazdasági Szervezete már 19 intézmény pénzügyi-gazdasági feladatait látta el. A Gazdasági Szervezet a pénzügyi-, számviteli-, munkaügyi adminisztráción felül gondoskodik a 19 intézmény üzemeltetéséről és fenntartásáról, az energiagazdálkodásról, a munka és tűzvédelmi feladatok ellátásáról, biztosítja a főzőkonyhák üzemeltetését, a gépjárművek és a központi karbantartó csoport működtetését. Ezek az ellátási feladatok tervezetten, ütemezetten és szakszerűen, a korábbinál jóval költségtakarékosabban bonyolódnak az intézmények igényeinek maximális figyelembe vétele mellett. Az intézmények normatíva keretekkel és szakmai dologi kiadási keretekkel rendelkeznek. A gyermekvédelmi intézmények a szakmai, a Gazdasági Szervezet a gazdasági-technikai dolgozók létszámához tartozó személyi juttatások előirányzata és munkaadókat terhelő járulékai felett önállóan gazdálkodik, és munkáltatói jogkörrel rendelkezik.

Az intézmények létszámkeretének alakulása

A szakellátói létszámkeretet a Fővárosi Önkormányzat az elmúlt évben is biztosította. A létszámkeret 2010-ben a Gyermek-és Ifjúságvédelmi Ügyosztálynál 2261 fő, míg az Oktatási Ügyosztály gyermekotthoni szakmai egységeiben 286 fő volt. Mindkét ágazatnál valamennyi intézményben a feladatellátáshoz megfelelően biztosítottak a személyi feltételek. Az előírt szakképzettséggel nem rendelkező dolgozók továbbképzése folyamatos.

Átalakítások, fejlesztések

A Fővárosi Önkormányzat fejlesztési tervében 2010. évre a gyermekvédelmi és az oktatási ágazat részére jóváhagyott beruházási, fejlesztési feladatok közül az alábbiak valósultak meg, illetve vannak folyamatban:
· Breznó közi volt Átmeneti Gyermekotthon rekonstrukciója: a megszűnt alapellátási tevékenységet követően az intézmény az átalakítás után szakellátási feladatokat lát el. A rekonstrukció kivitelezési munkái 2008. év tavaszán kezdődtek meg és az engedélyokirat szerinti ütemben 2009. június végén fejeződtek be. A használatbavételi engedély 2009. év végén, a működési engedély 2010. márciusban került kiadásra. A beruházás részeként első készlet beszerzésre kiírt közbeszerzési eljárás csak részben volt eredményes. Két részfeladat vonatkozásában kiírt közbeszerzési eljárás ismételten eredménytelen volt, emiatt az újabb közbeszerzési eljárás áthúzódik a 2011. évre. 

Fedezet hiánya miatt, a rekonstrukció eredeti kiírásában nem szerepelt a meglévő épületrész tető héjazatának cseréje, azonban a kivitelezés során nyilvánvalóvá vált ennek szükségessége. Ezen feladatra a fedezet egyéb beruházás maradványának átcsoportosításával lett jóváhagyva. A kiviteli munkák 2010. első félévében elkészültek. 
- Mónosbéli Gyermekotthon főépület rekonstrukciója: 2009-ben a kiviteli tervdokumentáció tervellenőrzése megtörtént. A tervellenőr és a lebonyolító cég által, a kiviteli tervben megállapított hiányosságok pótlása 2009. év végéig megtörtént, amiből kifolyólag többletköltségek jelentkeztek. A többletköltségek miatt a kiviteli terveket át kellett értékelni az új koncepció szempontja szerint. Időközben lejárt az építési engedélyezési terv hatálya, ezért 2009. decemberben a Kulturális Örökségvédelmi Hivatalhoz benyújtottuk a módosított engedélyezési tervet. A 2010. év folyamán a hiánypótlásoknak eleget tettünk, a szakhatósági hozzájárulások is megvannak, jelenleg az engedély kiadását várjuk. A közbeszerzési eljárás a kiviteli munkákra csak az építési engedélyezési terv meglétét követően indítható.

· A Csecsemőket, Kisgyerekeket és Fogyatékosokat Befogadó Gyermekotthonai intézmény elektromos hálózat korszerűsítése: a Rege út 2. sz. telephely elektromos hálózat korszerűsítésére a 2009. évi költségvetés elfogadásával 4,2 millió Ft előirányzat lett jóváhagyva. A lebonyolítói és kiviteli munkákra a szerződéseket 2009. év végén kötöttük meg, a kiviteli munkák 2010. április végére elkészültek. 

·   Az Aga Gyermekotthon kiváltásának II. üteme: a Budapest XIX. ker. József Attila utca 65-69. szám alatti 36 férőhelyes gyermekotthon kivitelezése befejeződött és az intézmény birtokba vétele 2009. februárban megtörtént. A beruházási első készlet pótlólagos beszerzésének közbeszerzési eljárása csak részben volt eredményes, ezért az eredménytelenül lezárult részfeladatokra újabb közbeszerzési eljárást kellett indítani. Sajnos egy részfeladatra a közbeszerzési eljárás ismételten eredménytelen lett, emiatt az újabb közbeszerzési eljárás áthúzódik a 2011. évre. 

- Az Általános Iskola, Egységes Gyógypedagógiai Módszertani Intézmény, Diákotthon és Gyermekotthonban, (VIII. ker. Diószeghy S. u. 25.): az intézmény IX. ker. Friss utcai telephelyén intézményi lebonyolítással megvalósult a fejlesztő iskola kialakítása. Ennek utolsó ütemeként az elmúlt évben csoport- és fejlesztő szoba, akadálymentesítés, eszköz-és buszbeszerzés valósult meg. 

 2010-ben a gyermek- és ifjúságvédelmi ágazathoz tartozó intézmények 18 telephelyén az épületek állagmegóvására 151,7 millió Ft felújítási előirányzat lett jóváhagyva. Ugyanezen célra ez az összeg az Oktatási Ügyosztály intézményeinél mintegy 2.586 ezer forint volt.
A felújítási feladatok tervezésekor - az elmúlt esztendőkhöz hasonlóan - elsőbbséget a gazdaságosabb üzemeltetést eredményező felújítási munkák kaptak, így a fűtési rendszerek felújításai, tetőbeázások megszüntetése, gépészeti-, víz-, csatorna- és elektromos hálózatok felújításai, vizesblokkok felújítása, valamint homlokzatok szigetelése és nyílászárók cseréje. 

Az intézményi hatáskörben megvalósuló keretjellegű beruházások közül – a közbeszerzési eljárás és a kivitelezés időigénye miatt – a 2009. évről áthúzódó gépkocsi vásárlás 2010. év első félévében valósult meg. 

A gyermek- és ifjúságvédelmi ágazat intézményi céljellegű beruházásaira 2010-ben 100 millió Ft keretjellegű támogatás került jóváhagyásra. A céljelleggel támogatott keretjellegű előirányzat felosztására az Oktatási és Ifjúságpolitikai Bizottság döntését követően került sor. 
A gép-berendezés pótlásra, cserére, gép-műszer beszerzésre vonatkozó előirányzatot az elavult, elhasználódott és tönkrement bútorok, felszerelések cseréjére, a berendezések pótlására használták fel az intézmények. 

A gyermekvédelmi intézmények részére gépkocsi vásárlásra vonatkozó keretből a magas fenntartási költségek, valamint a gépkocsik által megtett magas kilométerszám miatt gazdaságtalanul üzemeltethető gépkocsik cseréjét terveztük megvalósítani folyamatos ütemezés mellett.

A megvásárolt ingatlanok, családi házak rekonstrukciója keretből az ágazat részére, lakásotthoni célra korábban megvásárolt három családi ház költséghatékonyabb és gazdaságosabb üzemeltetést eredményező rekonstrukcióját terveztük megvalósítani.

A rendelkezésre álló 2010. évi előirányzatból év végéig csak a gép-műszer, gép-berendezés és gépkocsi vásárlás előirányzatainak teljes mértékű felhasználása valósult meg. 
A közbeszerzési eljárás időigénye miatt 2010. év végéig csak szerződéskötés történt meg a lakásotthonok rekonstrukciójára. A kivitelezés befejezése 2011. első félévére húzódik át.
IV. A felügyeleti szervek által végzett gyermekvédelmi, szakmai ellenőrzések tapasztalatai.

A továbbiakban a két ügyosztály felügyelete alá tartozó intézményekben a különböző szervek által az elmúlt évben végzett vizsgálatok, ellenőrzések tapasztalatait mutatjuk be röviden.

Átfogó vizsgálat, törvényességi és szakmai ellenőrzések

A Gyvt. az intézmény fenntartójának irányítási jogkörében előírja, hogy a gyermekek védelmét ellátó intézmény fenntartója ellenőrzi az intézmény gazdálkodását és működésének törvényességét, valamint értékeli a szakmai munka eredményességét.

Az Oktatási és Ifjúságpolitikai Bizottság által jóváhagyott fenntartói ellenőrzési program, illetve a 2010. évre szóló fenntartói és gyámhivatali ellenőrzési terv szerint a Gyermek-és Ifjúságvédelmi Ügyosztály szakmai felügyelete alá tartozó intézményeknél 1 átfogó vizsgálatra 5 törvényességi vizsgálatra, valamint 1 törvényességi utóellenőrzésre, 4 szakmai ellenőrzésre, 1 szakmai utóellenőrzésre 3 normatíva ellenőrzésre, valamint a Költségvetési Revizori Ügyosztállyal együttműködve 2 pénzügyi-gazdasági ellenőrzésre került sor. Az átfogó vizsgálat keretén belül törvényességi, szakmai, pénzügyi-revizori, valamint védelem-és biztonságszervezési vizsgálat történt.

A fenntartói ellenőrzési programban meghatározott szempontrendszer szerinti átfogó vizsgálatokat, törvényességi és pénzügyi ellenőrzéseket a hivatal munkatársai, míg a szakmai  ellenőrzéseket/utóellenőrzéseket a jogszabályi előírásoknak megfelelően az Országos Gyermekvédelmi Szakértői Névjegyzékben szereplő szakértők végezték. Valamennyi tervezett ellenőrzés megvalósult.
A fenntartói ellenőrzések mellett a gyermekjóléti és gyermekvédelmi szolgáltatótevékenység engedélyezéséről, valamint a gyermekjóléti és gyermekvédelmi vállalkozói engedélyről szóló 259/2002. (XII.18.) Korm. rend. 14.§-a alapján a fővárosi és megyei kormányhivatalok (mint működést engedélyező szerv) folytattak valamennyi intézménynél ellenőrzést, amelyek során azt vizsgálták, hogy a szolgáltató tevékenység megfelel-e a működési engedélyben foglaltaknak és a jogszabályokban meghatározott feltételeknek.   

A továbbiakban a különböző típusú ellenőrzések eredményének intézményenkénti rövid összefoglalóját ismertetjük.

Átfogó vizsgálat:

II. Rákóczi Ferenc Gyermekotthon és Általános Iskola

(Fonyód-Alsóbélatelep, Báthory u. 14.)

A vizsgálat tapasztalatainak összegzéseként megállapítható, hogy az intézményben a szakmai működés jogi kereteit előíró jogszabályokat alapvetően betartják. Az intézmény működéséhez szükséges dokumentumokkal (alapító okirat, működési engedély, szervezeti és működési szabályzat, szakmai program stb.) rendelkeznek. A dokumentumok formája, tartalma megfelel a hatályos jogi szabályozásnak. A jogszabályokban előírt nyilvántartásokat az intézményben vezetik. Az ügyintézés és iratkezelés szabályozása és gyakorlata példaértékű. A gyermekek teljes körű ellátásához biztosítottak a személyi és a tárgyi feltételek. A vizsgálat során az intézményben gyermekközpontú pedagógiai légkört tapasztaltak a vizsgálatot végzők. Az intézményi gazdálkodás színvonala az ellenőrzött területek feladatellátása tekintetében összességében kiválónak minősült.

A szabályszerűbb működés és a jogszabályi előírások maradéktalan érvényre jutása érdekében a vizsgálatot végzők a következő főbb megállapításokat, illetve javaslatokat tették:

· szükséges a szakmai program és az intézményi nevelési gyakorlat összhangjának megteremtése, valamint a nevelési-gondozási tervekben a feladatok és módszerek tartalmasabb megjelenítése,

· a vezetői ellenőrzések dokumentációjában rögzíteni kell az elrendelt korrekciók végrehajtásának határidejét, felelősét, a visszaellenőrzés tervezett időpontját és a visszaellenőrzés tényét. 
Az ellenőrzés kapcsán elrendelt intézkedéseket, határidőket, felelősöket az érintett csoportok naplóiba be kell írni,
· indokolt a szolgálat átadás-átvétel, valamint az esti-éjszakai ügyeleti időszak rendszeres vezetői ellenőrzése,

· indokolt a gyermekotthoni munkaidő beosztás áttekintése, a csoportonként szervezett délelőtti szolgálat indokoltságának felülvizsgálata, a nevelők és a pszichológusok munkaidejének koncentrálása a délutáni-esti időszakra, a hétvégi programokhoz nevelői közreműködés biztosítása,

· a 3. csoport lakóterének rendezettségére, otthonosságára nagyobb gondot kell fordítani, indokolt az utógondozói ellátottak lakótereinek gyakoribb ellenőrzése,

· két iskolai pedagógus esetében szükséges a munkaköri leírásokat kinevezésüknek és végzettségüknek megfelelően pontosítani, az iskolavezető/általános igazgatóhelyettes és a gyermekotthoni szakmai vezető/igazgatóhelyettes munkaköri leírását kiegészíteni a kötelező óráik feladataival, 
· az intézmény gazdálkodásának szabályozottsága kiváló színvonalú, 

· a működés minden területére kiterjedően rendelkeznek naprakész belső előírásokkal, melyek legnagyobb részt a jogszabályi követelményekhez, illetve a fenntartói iránymutatásokhoz igazodnak, 

· a számviteli, könyvvezetési tevékenység, valamint a beszámolási kötelezettség ellátása során az intézmény a jogszabályokban foglaltaknak eleget tett, a revízió részéről észrevétel nem merült fel,

· az intézményi szerződésekről vezetett nyilvántartás jól áttakinthető és naprakész,

· a függetlenített belső ellenőrzés a jogszabályi előírásoknak megfelelően és hatékonyan működik.

Törvényességi vizsgálatok:

József Attila Gyermekotthon (Budapest XIX. József A. u. 65-69.)

A vizsgálat összegzéseként megállapítható, hogy az intézmény szakmai tevékenysége a jogszabályokban előírtak szerint valósul meg. Az intézmény működéséhez szükséges dokumentumokkal rendelkeznek. Az elhelyezési feltételek, az intézmény székhelyén kiemelkedő, a telephelyeken megfelelő színvonalon biztosítottak. Ugyanakkor a fiatal felnőttek élettereinek otthonosabbá tétele mindenképpen javasolt. Az engedélyezett szakmai álláshelyek száma és a tényleges szakellátói létszám megfelel a jogszabályi követelményeknek, összhangban vannak az ellátandó feladatokkal. A gondozottak részére nyújtott ellátás mértéke a jogszabályban előírtaknak megfelel. 
A vizsgálatot végzők a következő javaslatokat tették:

· az intézményvezető a saját munkavégzéseit a jelenléti íven regisztrálja,

· a vizsgálat során észrevételezett hiányosságok megszüntetése érdekében szükséges a munkavállalók, valamint a gondozottak személyes iratanyagainak teljes körű felülvizsgálata, 

· a körözés kiadásával egy időben a TEGYESZ részére is jelenteni kell az engedély nélkül távollévőket,
·  az engedély nélküli eltávozásból visszaérkező gondozottal a gyámnak minden esetben egyéni beszélgetéseket kell lefolytatni, valamint ezt dokumentálni,

· a fiatal felnőttek élethelyzetéhez igazodva, módosítani szükséges az utógondozói ellátására vonatkozó szerződéseket, a térítési díj mértékét, valamint egyénenként történő nyilvántartás vezetését ellátásukról és azok mértékéről,
· a hatályos jogszabályi előírások figyelembevételével szükséges az intézmény iratkezelésre vonatkozó szabályzatának átdolgozása. 
Fővárosi Önkormányzat Gyermekotthona (Budapest II., Bólyai u. 11.)

Az intézmény működéséhez szükséges dokumentumokkal (alapító okirat, működési engedély, szervezeti és működési szabályzat, szakmai program stb.) rendelkeznek. A dokumentumok formája, tartalma megfelel a hatályos jogi szabályozásnak. Az I. számú Szakmai Egység határozatlan idejű működési engedélyének kiadása várhatóan 2011 első felében megtörténik, ekkor szükségessé válik az I. szakmai egység Szakmai Programjának módosítása is. 

Az elhelyezési feltételek az intézmény székhelyén és telephelyén jó színvonalon biztosítottak, a csoportok tiszták, rendezettek, rendkívül igényesen berendezettek. A gondozottak számára nyújtandó ellátás teljes körű, a jogszabályban előírt mennyiségben és minőségben a gyermekek az ellátásokhoz hozzájutnak. Az engedélyezett szakmai álláshelyek száma és a tényleges szakellátói létszám megfelel a jogszabályi követelményeknek. Az előírt iskolai végzettséggel, szakképesítésekkel a kollégák rendelkeznek. 

A vizsgálók az alábbi főbb javaslatokat tették:

· az I. számú szakmai egység szakmai programjának aktualizálása szükséges az átalakítások befejezését követően a tényleges állapotnak megfelelően,

· a vezetői ellenőrzések dokumentációjában az ellenőrzés pontos dátumát, valamint az ellenőrzés tapasztalataival összefüggő feladatok kitűzéséhez megállapított határidőt és felelős személy nevét rögzíteni kell, 

· a munkaterv a megjelölt feladat végrehajtásának határidejét és felelőseit is tartalmazza, célszerű továbbá az éves munkatervet naptári évre vonatkozóan elkészíteni,
Fővárosi Önkormányzat Utógondozó Otthona (Budapest II., Budakeszi u. 67.)

Az intézményben a szakmai működés jogi kereteit előíró jogszabályokat alapvetően betartják. Az intézmény telephelyein az elhelyezési feltételek megfelelőek. Ugyanakkor a fiatal felnőttek élettereinek otthonosabbá tétele, a tárgyi környezetükben való igényesség erősítése mindenképpen javasolt. A fiatal felnőtteknek nyújtott ellátás mértékét a gyámhivatal határozatával elrendelt jogcím, valamint a fiatal felnőtt szükségletei alapján határozzák meg. A fiatal felnőtt utógondozói ellátására vonatkozó szerződések megkötésekor az ellátás és térítési díj mértékének megállapításakor, kiemelten törekedtek arra, hogy az rugalmasan alkalmazkodjon az egyéni élethelyzetben bekövetkező változásokhoz. A fiatal felnőttek iratanyagait összességében rendben találtuk, azok a szükséges dokumentumokat tartalmazzák.

A vizsgálatot végzők a következő javaslatokat tették:

· a gyámhatósági jelentések jogszabályban előírt félévenkénti rendszerességének betartását, valamint a jelentések gondozotti iratanyagban való tárolását,  

· a fiatal felnőttek élettereinek otthonosabbá tétele, a tárgyi környezet iránti igényesség erősítése érdekében az intézmény munkatársainak hatékonyabb közreműködése szükséges,
· az iratkezelési szabályzat aktualizálása mellett biztosítani kell az intézmény iratkezelési szabályzatának és az ügyiratkezelés gyakorlatának összhangját.
Fővárosi Önkormányzat Gyermekotthona (Budapest XV., Pestújhelyi u. 66.)

A vizsgálatot végzők megállapították, hogy az intézmény működése a vonatkozó jogszabályoknak megfelel.

A működéséhez előírt dokumentumokkal rendelkeznek. A hatályos dokumentumokat a fenntartó jóváhagyta. Az intézmény tényleges működése összhangban van az intézmény alapdokumentumaival, Szervezeti és Működési Szabályzatával. Az előírt nyilvántartásokat vezetik, ezek karbantartásáról gondoskodnak.

A gyermekotthon a Gyvt. követelményeinek minden vonatkozásban megfelelő, jó elhelyezési feltételeket tud biztosítani a gondozottaknak. Az intézmény dolgozói lelkiismeretesen, jó szakmai színvonalon, nagy elhivatottsággal végzik a rájuk bízott gyermekek, fiatal felnőttek gondozását, nevelését.

Az intézményben a 15/1998.(IV. 30.) NM rendelet szerinti teljes körű ellátást biztosítják a gyermekeknek és az utógondozotti ellátásban részesülő fiatal felnőtteknek. 

A gondozottak, valamint a dolgozók iratanyagai megfelelően rendezettek. Vezetésük, tárolásuk áttekinthető, naprakész. Az utógondozói ellátottakkal kötött szerződés tartalma mintaértékű. 

A vezetői ellenőrzés tervezése, végrehajtása és adminisztrálása jelentősen javult az elmúlt évekhez képest.

Összességében megállapítható, hogy az intézményben jó színvonalon, a hatályos jogszabályok figyelembevételével zajlik a pedagógiai-nevelő munka.

Hiányosságként állapították meg, hogy az ügyosztályvezetői utasítással kiadott, e feladatot valamennyi gyermekotthonnál egységesen szabályozó gondozotti nyilvántartási könyvet nem vezetik. Helyette számítógépes nyilvántartást vezetnek, ami azonban pl. irattári szabályok miatt sem helyettesítheti a papíralapú regisztrációt.

Fővárosi Önkormányzat Gyermekotthona (Budapest XVIII. Gyöngyvirág u. 28.)

A vizsgálat összegzéseként megállapítható, hogy az intézményben a szakmai működés jogi kereteit előíró jogszabályokat alapvetően betartják. A szakmai álláshelyek száma megfelel a jogszabályi követelményeknek, összhangban van az ellátandó feladatokkal. 

Az előírt iskolai végzettséggel, szakképesítésekkel a kollégák rendelkeznek. A vizsgálatot végzők a közalkalmazottak iratanyagait rendben találták.  A gondozottak részére nyújtott ellátás mértéke megfelelő. Kiemelték, hogy az intézményben huzamosabb ideje nincsen engedély nélkül lévő gyermek.

A szabályszerűbb működés és a jogszabályi előírások maradéktalan érvényre jutása érdekében azonban több javaslatot is tettek, melyek az alábbiak:

· a vezetői ellenőrzések dokumentációjában az ellenőrzés pontos időpontját, célját, formáját, szempontjait, az ellenőrzött személy/személyek/csoport nevét is rögzíteni, célszerű lenne az ellenőrzések tapasztalatairól dokumentáltan tájékoztatni a tantestület tagjait, 

· szükséges egy új, egységes tartalmi szempontokat tartalmazó csoportnapló kidolgozása és bevezetése, melyben a csoport és az ott lévő gyermekek életével kapcsolatos valamennyi fontos információ egy helyen megtalálható. Elvárás, hogy a csoportnaplókat folyamatosan vezessék, továbbá, hogy a szolgálat átadás-átvétel és az esti-éjszakai ügyeleti időszak, a gyermekek jelenléte/távolléte (távollét helye, várható ideje) is rögzítésre kerüljön, 

· javasolták a gondozotti nyilvántartó könyv felülvizsgálatát, hivatalos megnyitását, valamint évenkénti lezárását,

· szükséges a munkaköri leírások felülvizsgálata, a kinevezési okmányok valamint a munkaköri leírások összhangjának megteremtése,

· szükséges a jogszabályban előírt a családgondozói státusz betöltése,

· az intézményben haladéktalanul készítsék el a jogszabályokban előírt továbbképzésekre vonatkozó nyilvántartásokat, képzés terveket és azok alprogramjait,

· az átláthatóság és nyomon követhetőség kedvéért a gyermek iratanyagában a féléves gyámi jelentések, a kitöltött GH 3-as adatlapok, a pszichológusi vélemények, a családgondozói feljegyzések, szakértői vélemények teljes körűen elhelyezendők, 

· javasolták a fiatal felnőttek ellátásairól és azok mértékéről egyénenkénti nyilvántartás vezetését,

· ki kell alakítani az Érdekképviseleti Fórum 1997. évi XXXI. Tv. 35.-36.§ szerinti rendszeres ülésezését, valamint ennek dokumentálását,

· a 2000-ben készült „Iratkezelési szabályzat” hatályos jogszabályi előírások figyelembevételével történő aktualizálását.

Törvényességi utóellenőrzés:

Fővárosi Önkormányzat Gyermekotthona (Budapest X., Szlávy u. 40.)

Az utóellenőrzés célja annak vizsgálata volt, hogy az ügyosztály által tett korábbi javaslatokra az intézmény vezetése milyen intézkedéseket tett.

Az utóellenőrzés tapasztalatai alapján megállapítható, hogy a 2009-ben végzett törvényességi vizsgálat hiányosságait az intézményben pótolták, a szükséges intézkedéseket megtették. 

Szakmai ellenőrzések:

Nyitott Világ Fejlesztő Iskola (Budapest XII., Diósárok u. 40.)

A vizsgálatot végző szakértők összegzésképpen megállapították, hogy a fővárosi gyermekvédelmi rendszer fontos részeként működő Nyitott Világ Fejlesztő Iskola betölti a szakmai elvárásoknak megfelelő szerepét. Az iskola az elmúlt években kimunkálta és alkalmazza mindazokat a sajátos pedagógiai módszereket, eszközöket és preventív gyermekvédelmi formákat, amelyek eredményesen segítik az itt tanuló gyermekek nevelését, fejlesztését, későbbi beilleszkedését. Megállapították továbbá, hogy úgy a tanórai, mint a szakköri foglalkozások, a fejlesztőpedagógiai és pszichológiai tevékenységek, a szülőkkel való intenzív kapcsolattartás gyakorlata és a gyermekvédelmi attitűd, jól szolgálják a pedagógiai programban megjelölt pedagógiai alapelveket, a nevelő-oktató munka célját és feladatait. 

     A szakmai munka előremutató területeinek az alábbiakat jelölték meg:

· a Nyitott Világ Fejlesztő Iskola igazgatója magas szakmai színvonalon látja el vezetői feladatát a tantestület támogatásával és arra építve,

· a tantestület tagjainak elkötelezettsége, szakmai felkészültsége és az adódó nevelési helyzetekre adaptált módszere biztos alapokat teremt a napi oktató-nevelő munkához,

· a fejlesztőpedagógusok és a pszichológus munkatárs tartalmas és változatos tevékenységformákkal és módszerekkel dolgoznak,

· a tanórán kívüli és a szabadidős tevékenységek sokszínűek és sokoldalúan kedvező hatást gyakorolnak a tanulók személyiség- és képességfejlődésére, lelki épülésére,

      Finomításra, átgondolásra javasolták:

· a szakmai dokumentumok, mint a pedagógiai program, SZMSZ, házirend, kisebb korrigálását, kiigazítását,

· a gyermekvédelmi felelős munkaköri feladataival kapcsolatban – az igazgatóhelyettesi munkája mellett – ténylegesen végzett tevékenységei jelenjenek meg a különböző dokumentációkban, így a munkaköri leírásban, a gyermekvédelmi munkatervben, pedagógiai programban, SZMSZ-ben, 
Aga Gyermekotthon (Budapest XVIII., Tövishát u. 2/a.)

A vizsgálatot végzők megállapították, hogy az Aga Gyermekotthon tárgyi-elhelyezési feltételei összességében jó szinten biztosítottak, de az állagmegóváson és egyes területeken a pedagógiai szempontú igényességen javítani kell. A nevelés-szoktatás rendszerében feltárható több értékes hatás, előremutató eredmény, de vannak olyan szakmai kihívások is, melyek első lépésként az intézményvezetéstől igényelnének folyamatos szakmai támogatást és összefogást, a folyamatok határozott kézbentartását, szisztematikusabb és hatékonyabb koordinációját. Az ellenőrzés összefoglalásaként a szakértők az Aga Gyermekotthon vezetői és szakellátói tevékenységének napi gyakorlatát és dinamikáját átgondolásra javasolták.

A szakmai munka erősségeként emelték ki:

- általánosságban a gyermekek ellátottsági szintjét,

- az alacsony bűnelkövetési és szökési mutatókat,

- egyes gondozottak tanulmányi eredményei terén kifejtett erőfeszítéseket.

Kiemelten javítandó területnek ajánlották:

- az adminisztráció témakörét,

- a vezetői ellenőrzések fokozását és hatékonyságát,

- a család- és utógondozás feladatának, ill. gyakorlatának az újragondolását.

Módszertani Gyermekvédelmi Szakszolgálat (Budapest VIII. Alföldi u. 9-13.)

A vizsgálat során a Szakszolgálat által működtetett Budapest VIII. ker. Teleki tér 8-9. szám, valamint a Budapest XVIII. ker. Szerencse u. 9. szám alatti utógondozó otthonok működésével, valamint a külső férőhelyen biztosított ellátással összefüggő dokumentumok, az elhelyezési feltételek, a gondozottak iratanyagai, a befogadás gyakorlata, az ellátás mértéke, valamint a személyi térítési díj megállapításának rendje kerültek ellenőrzésre.

A vizsgálat összegzéseként megállapítható, hogy az otthonok a működéshez szükséges dokumentumokkal rendelkeznek. Az elhelyezési és tárgyi feltételek jó színvonalon biztosítottak. A gondozottak számára nyújtandó ellátás teljes körű, a jogszabályban előírt mennyiségben és minőségben a fiatalok az ellátásokhoz hozzájutnak. 

A szakmai álláshelyek száma összhangban van az ellátandó feladatokkal. A munkatársak az előírt iskolai végzettséggel, szakképesítésekkel rendelkeznek. A gondozottak jogai, érdekeik képviselete biztosított. Az ellátottak iratanyagai kisebb hiányosságoktól eltekintve megfelelő tartalommal bírnak. A személyi térítési díjak megállapítása megfelelően szabályozott és nyilvántartott.

Az ellenőrzést végző az alábbi javaslatokat tette:

· az utógondozó és az utógondozói ellátott közötti havi találkozásokról nem készül feljegyzés, ezért átgondolandó ezeknek a találkozásoknak a dokumentálása, a megbeszéltek rögzítése, amely mindkét fél számára egyértelműsíti, és számon kérhetővé teszi a teendőket,

· a gondozási megállapodások felülvizsgálata nincs szabályozva, jellemzően csak a gondozási hely váltáskor kerül rá sor, ezért indokolt rendszeresen, pl. évente felülvizsgálni a megállapodásokat,

· a Szerencse utcai otthon rendkívüli módon elhasznált belső tereinek és valamennyi helyiségének, különösen a bútorzatnak és az egyéb felszerelési tárgyaknak rendbetétele, illetve részleges cseréje szükséges. A berendezés megóvása érdekében olyan pedagógiai módszerek, lakáshasználati feltételek kialakítása, illetve a meg lévők következetesebb alkalmazása ajánlott, amely az utógondozó otthonban hosszabb távon is élhető, kulturált feltételeket biztosít.  
Béke Gyermekotthon és Általános Iskola (Budapest II., Hárshegyi u. 9.)

A vizsgálatot végzők megállapították, hogy a Béke Gyermekotthon sajátosan egyedi, összetetten nehéz és egyedülálló feladatot vállal a fővárosi ellátórendszeren belül, mely önmagában is elismerésre méltó. Ezen feladatban az egyre nehezedő társadalmi körülmények mellett, nagy szakmai gyakorlattal és jó eredményeket, szakmai erősségeket is felmutatva igyekszik a dolgozói közösség helytállni. A gyermekotthon tárgyi-elhelyezési körülményei, eszközellátottsága összességében kielégítő. A 2005-i vizsgálat időszakához képest látványos és elismerésre méltó előrelépés történt a bócsai lakásotthonok tárgyi-elhelyezési feltételeiben. A kibővített bócsai telephely intézményen belüli működésével megvalósult a speciális ellátás hatékonyabb szakmai rendszere, mely rendszerben még további metodikai lehetőségek rejlenek. Az eddigi munkálkodásban elismerésre méltó érdemei vannak az intézményvezetőnek és a vele együttműködő kollégáknak. Az intézmény devianciák ellen kidolgozott szakmai elvei, irányai, prevenciós moduljai elismerésre méltóan kidolgozottak és sokrétűek. Az utógondozás, utógondozói ellátás összességében jó és előremutató szinten, több értékes szakmai elemmel biztosítja a fiatal felnőttek megsegítését.   

A szakmai munka erősségei különösen:

· egységes a vezetői összhang, a vezetők élet és munkafilozófiája azonos alapokon nyugszik, 

· a bócsai lakásotthonok, - mint ki és beléptető fokozat - szervesen illeszkednek az intézmény nevelési rendszerébe, 

· külön is kiemelendő erősségük a munkára való nevelés, ahol a gyermeket naponta értékelik, szembesítik saját keze munkájának eredményével, sikerélményhez juttatják, idejét hasznosan igyekeznek lekötni, energiáit levezetni, 

· az ifjúsági önkormányzat egyedülálló koncepciója és gyakorlatának előremutató elemei, 

· kiemelendő továbbá a belső képzések gyakorlata, a mentálhigiénés team működésének hozadéka, a pályázati források felkutatása, széleskörű hasznosítása, a család- és utógondozás.

Javítandó területnek ajánlották:

· a szakmai munka egészére vonatkozó adminisztrációs tevékenység további finomítását,

· az iskolai igazolatlan mulasztások csökkentésére dolgozzanak ki lépésekben követhető ésszerű stratégiát,

· a csoportokban folyó délutáni tanulási tevékenységet,

· a dolgozói munkaidő-beosztás átgondolását, felülvizsgálatát, hatékonyabb és takarékosabb megoldások kidolgozását.

Szakmai utóellenőrzés

Fővárosi Önkormányzat Gyermekotthona (Budapest II. Hűvösvölgyi u. 165.)

Az utóellenőrzést a 2009-ben lefolytatott vizsgálat megállapításai indokolták, amely vizsgálat több szakmai-pedagógiai hiányosságot tárt fel. A szakértők általánosságban megállapították, hogy a gyermekotthon szakmai munkája az előző vizsgálathoz viszonyítva mutat előrelépéseket, pozitív elmozdulásokat, tudatos próbálkozásokat. Ugyanakkor az utóvizsgálat feltárt olyan csomópontokat, részterületeket, melyek további megújulást, szakmai színvonalemelést kívánnak a nevelőtestület egészétől. Kiemelten fontosnak ítélték a szakmai munka még körültekintőbb tervezését, a kigondolt és megtalált hatékony módszerek valóságos és következetes alkalmazását, a keretek egyértelműbb kiépítését és betartását, - betartatását - a dolgozói elkötelezettséget, a szakmai színvonal fokozását, mert ezek együttesen biztosíthatják a további eredményes változásokat.

Egyértelmű előrelépést és pozitív változást tapasztaltak: 

· a team megbeszélések gyakoriságának terén,

· a beiskolázás és iskolába járás témakörében tett erőfeszítések és gyakorlati megoldások terén,

· I. sz. szakmai egység vezetőjének ellenőrzési gyakorlatában,

· egyes csoportok életének részterületein,

· az új dolgozók felvételénél olyan kvalitású jelentkezők alkalmazását helyezték előtérbe, akik hozzá tudnak tenni az adott csoport, munkaterület, meglévő erősségeihez, szintjéhez, 

· a rendszeres iskolába járás folyamatának megtartására tett próbálkozásokban, 

· a vagyonkezelés területén,

További változást igénylő területnek ítélték különösen:

· az ellenőrzések, értékelések hatékonyságának fokozását,

· a csoportok napi életgyakorlatának tartalmát, szervezettségét,

· a munkaidő beosztásának és átgondolásának szükségességét, finomítását,

· az egyéni gondozási-nevelési tervek „kis lépésekre” bontását, (tükröződjön a tartalmunkban, hogy a személyiség fejlesztésben, a nevelési folyamatban milyen módszerekkel, milyen eredményeket értek el)

· a devianciakezelés célzott és nyomatékos prioritását a szakmai munka, a megelőzés során,

· a nagyobb igényesség megjelenését az adminisztráció terén,

· a szabadidős tevékenységek változatosabb megjelenését

· az utógondozói ellátás intenzív és következetes utógondozói és vezetői nyomon követését.

A törvényességi és a szakmai vizsgálatok során feltárt hiányosságok kiküszöbölésére az intézményektől intézkedési tervet kértünk és az abban foglaltak megvalósítását ellenőrizzük.

Pénzügyi-gazdasági vizsgálatok
Az elmúlt évben az Oroszlányi Gyermekotthon és Általános Iskolában, valamint a Béke Gyermekotthon és Általános Iskolában végzett a fenntartó pénzügyi-gazdasági ellenőrzést.

Az Oroszlányi Gyermekotthonban lefolytatott szabályszerűségi és pénzügyi vizsgálat – néhány kisebb hiányosság mellett - megállapította, hogy:

- a feladatellátás feltételei a rendelkezésre álló forrásokból biztosítottak, a gazdálkodás szabályozottsága jó, az intézmény gazdálkodása a módosított előirányzaton belüli volt, a pénzügyi irányítási és ellenőrzési rendszerhez kapcsolódó feladatok ellátása többségében a vonatkozó jogszabályok és a helyi szabályozásnak megfelelő. Az intézmény gazdálkodása összességében a jó színvonalú.
A Béke Gyermekotthonban végzett szabályszerűségi és pénzügyi, továbbá célvizsgálat összefoglalóan megállapította, hogy:

· Az intézmény gazdálkodásának szabályozottsága megfelelő színvonalú.

· A működés több területére vonatkozóan rendelkeznek belső előírással, melyek legnagyobbrészt a jogszabályi követelményekhez, illetve a fenntartói iránymutatásokhoz igazodnak. 
· A számviteli, könyvvezetési tevékenység, valamint a beszámolási kötelezettség ellátása során a célvizsgálat több hiányosságot tárt fel.

· A pénzgazdálkodási jogkörök gyakorlati érvényesülése a vonatkozó rendelkezések szerint történt.

· A FEUVE szabályozása terén a jogszabályok követése nem valósult meg a szükséges szabályozások hiánya következtében. A FEUVE a gyakorlatban általában megfelelően működik, dokumentálása azonban hiányos. 

· A függetlenített belső pénzügyi ellenőrzés a gyakorlatban – a 2009. év folyamán – a jogszabályi előírásoknak megfelelően és hatékonyan működött, elősegítve a vezetői döntéseket, dokumentálása során a vonatkozó jogszabályban rögzített eljárásrendet teljes mértékben követte. A területen végzett feladatellátás jó színvonalon teljesült. A 2010. évben – a belső ellenőrzést végző munkaerő hiánya miatt – munkavégzés nem történt, amely probléma minél előbb megoldandó.

· Az intézményi gazdálkodás színvonala az ellenőrzött területek feladatellátása tekintetében összességében még megfelelőnek minősül.

Revizori ellenőrzés volt továbbá az átfogó vizsgálat keretében a II. Rákóczi Ferenc Gyermekotthon és Általános Iskolában (Fonyód-Alsóbélatelep, Báthory u. 14.), amelynek főbb megállapításairól fentebb, az átfogó vizsgálat összefoglalójában tettünk említést.

Normatíva ellenőrzések

Budapest Főpolgármesterének és Főjegyzőjének 585/2005. számú együttes intézkedése alapján a feladatmutatóhoz kötött normatív állami hozzájárulások igénylésének és elszámolásának alapját képező adatszolgáltatást 3 intézménynél vizsgáltuk 2010-ben. A normatív állami hozzájárulás és kötött felhasználású támogatás elszámolása az adatlapok és azt megalapozó intézményi nyilvántartások, dokumentumok ellenőrzésekor, valamennyi intézménynél egyezőséget mutatott. 

Egy gyermekotthonnál az utógondozottakra vonatkozó 2010-től hatályos szabályozásnak megfelelően a 80, vagy 100%-os normatíva igénylésre való jogosultságot a határozatok nem minden esetben támasztották alá, ezért azok aktualizálását írták elő a vizsgálatot végzők. A vizsgált intézmények az alábbiak voltak: 

· Kossuth Zsuzsa Gyermekotthon és Általános Iskola (Bicske, Kossuth L. u. 42.)

· Fővárosi Önkormányzat Gyermekotthona (Mónosbél, Dózsa Gy. u. 12.)

· Szilágyi Erzsébet Gyermekotthon (Budapest III., Dózsa Gy. u. 44.)

A fővárosi és megyei kormányhivatalok szociális és gyámhivatalainak vizsgálatai:
A szociális és gyámhivatalok 2010-ben, a Balatonboglári Gyermekotthon, valamint a II. Rákóczi Ferenc Gyermekotthon és Általános Iskola kivételével, a Fővárosi Önkormányzat valamennyi intézményében folytattak vizsgálatot. Ezek minden esetben helyszíni ellenőrzés keretében történtek, amelyek kiterjedtek az iratanyagok tanulmányozására, a nyilvántartások ellenőrzésére, a vezetőkkel történő interjúkra, valamint a működési feltételek tényleges ellenőrzésére. Kilenc intézményben a vizsgálat részeként az illetékes ÁNTSZ is folytatott ellenőrzést, hiányosságot nem állapítottak meg.

A rendelkezésünkre álló összefoglaló jelentésekből megállapítható, hogy valamennyi ellenőrzött intézmény működése megfelel a hatályos jogszabályi előírásoknak. A Fővárosi Önkormányzat biztosította az intézmények működéséhez szükséges alapvető személyi, tárgyi feltételeket, dokumentumokat és eleget tett rendeletalkotási kötelezettségének. Valamennyi vizsgált intézményben a jogszabályi követelményeknek megfelelően biztosított a gyermekek teljes körű ellátása. Az intézményekben színvonalas szakmai munka folyik, mind a vezetők, mind munkatársaik munkájukat hivatásként végzik.

A vizsgálati jelentésekben a következő lényegibb hiányosságokra, módosításokra hívták fel a fenntartó, illetve az intézmény figyelmét:

· A Bokréta Lakásotthonok (Budapest VIII. Kerepesi u. 33.) esetében felhívták a fenntartó és az intézmény figyelmét a Budapest XVII. Szent Imre herceg út 46. szám alatti lakásotthon tetőfelújítására, a tetőszerkezet műszaki állapotának rendbetételére.

A tetőszerkezet felújítása szerepelt a 2010. évi rekonstrukciós tervekben. A közbeszerzési eljárást követően a kiviteli munkákra a szerződéskötés 2010. decemberben megtörtént, a munkálatok 2011. márciusban kezdődtek meg.

· A Kossuth Zsuzsa Gyermekotthon és Általános Iskola (Bicske, Kossuth L. u. 42.) ellenőrzése során hiányosságként állapították meg:

-  az intézmény működési engedélyében egy-egy 8-8 fős speciális csoport működése került  

    engedélyezésre, a speciális szükségletű gyermekek integrált formában történő ellátáshoz 

    azonban a kiadott működési engedély módosítására van szükség,

- a különleges ellátást igénylő gyermekek elhelyezése során nem minden esetben   

 vették figyelembe a jogszabályban előírtakat arra vonatkozóan, hogy a 12 fős gyermek   

 csoportokban legfeljebb 4 fogyatékos gyermek helyezhető el,

· a gyám esetenként - a jogszabályban foglaltaktól eltérően – nem két hónappal a gyermek nagykorúságának elérése előtt terjeszti fel az illetékes gyámhivatalnak az utógondozói ellátással kapcsolatos iratokat.

A hiányosságok megszűntetésére intézkedési tervet kértünk az intézményvezetőtől, aki azt elkészítette és az ügyosztály elfogadta.

· Az Oroszlányi Gyermekotthonban (Oroszlány, Rákóczi F. u. 53.) hiányosságként állapították meg, hogy a vizsgálat idején 4 szakellátói álláshely nem volt betöltve.
Az álláshelyekre az intézményvezető a pályázatot kiírta (már az ellenőrzés idején is ki volt írva), azok betöltése időközben megtörtént.

· A Béke Gyermekotthon és Általános Iskola (Budapest II., Hárshegyi u. 9.) bócsai speciális lakásotthonaiban a Bács-Kiskun Megyei Kormányhivatal által végzett vizsgálat az alábbi intézkedéseket határozta meg az intézmény számára:

- gondoskodni kell a szakalkalmazottak munkaköri leírásainak pontosításáról,
- a szakmai tevékenység dokumentálására használatos gyermekvédelmi adatlapokat minden    

  gyermek esetében használni kell,

- a családi pótlék személyre szóló felhasználásáról szóló szabályzat módosítandó.

Az intézményvezető a szükséges intézkedéseket megtette, és erről levélben tájékoztatta a hivatalt.

A többi ellenőrzött gyermekotthon esetében a szociális és gyámhivatalok a személyi, tárgyi, elhelyezési feltételeket, a teljes körű ellátás biztosítását, a dokumentumok meglétét, valamint a szakmai tevékenységet rendben találták.

Összegzésként megállapíthatjuk, hogy a 2010. évi ellenőrzések megnyugtató képet nyújtanak az intézményekben folyó szakmai tevékenységről. Kiemelten jó eredmények tapasztalhatók a gyermeki jogok érvényesülése, a teljes körű ellátás színvonalának biztosítása, a személyi-tárgyi feltételek megléte, valamint általában a szabadidő hasznos eltöltésének sokoldalúsága tekintetében. 

Feltétlenül javítandó, fejlesztendő terület ugyanakkor az intézményekben a vezetői ellenőrzések hatékonysága, a pedagógiai nevelőmunka finomítása, az utógondozói ellátottak következetesebb szakmai nyomon követése, a délutáni tanulási tevékenység eredményességének fokozása, valamint a különböző adminisztrációs tevékenységek.

Az ellenőrzések tapasztalatait a tárgyévet követő első igazgatói értekezleten ismertettük az intézményvezetőkkel és a következő év ellenőrzései, valamint a szakreferensi intézménylátogatások során a fejlesztendő területeket kiemelten kezeljük.
Az Oktatási Ügyosztály szakmai felügyelete alá tartozó gyermekotthonokban a fenntartó részéről átfogó vizsgálatra a Szent Miklós Általános Iskola, Diákotthon és Gyermekotthonban, törvényességi és szakmai vizsgálatra a Gennaro Verolino Általános Iskola, Speciális Szakiskola, Diákotthon és Gyermekotthonban került sor.  
- A Szent Miklós Gyermekotthonban (III. ker. Miklós tér 5.) végzett vizsgálat megállapította, hogy a feladatok végrehajtása az érvényes jogszabályok figyelembe vételével történik. A szakmai, pedagógiai és gyermekvédelmi tevékenység szakszerűen és rendszerszerűen működtetett. A pénzügyi-gazdasági ellenőrzés megállapításai szerint a szabályozás és a gyakorlat összhangja a vizsgált gazdasági területeken biztosított, a feladat, a felelősségi és hatáskörök a munkavégzés során betartásra kerülnek. A bizonylati rend és okmányfegyelem követelményeinek eleget tesznek, a költségvetési gazdálkodás során az intézmény a rendelkezésre álló pénzeszközökkel átgondoltan, takarékosan gazdálkodik, a szabályozottság kiváló színvonalú.

- A Gennaro Verolino Gyermekotthonban (XII. ker. Hegyhát u. 19.) végzett vizsgálatok megállapították, hogy a jogszabályokban, valamint az intézmény belső intézkedéseiben foglaltakat betartják, a személyi-tárgyi feltételrendszer megfelelő. Javítandónak ítélték az intézményi tervező munkát, továbbá a szabadidős tevékenységben rejlő integrációs lehetőségek kiaknázását.  
Pénzügyi-gazdasági vizsgálatok
2010-ben a 9 gyermekotthonból egyben átfogó revizori vizsgálat, egyben célvizsgálat, míg egy intézményben pénzügyi-gazdasági utóvizsgálat volt.

- Az Óvoda, Általános Iskola és Gyermekotthonban (Pilis, Kossuth L. u. 31/a.) végzett ellenőrzés a szabályozottságot kiválónak, a feladatellátást jó színvonalúnak minősítette, és csak szabályszerűségi és célszerűségi javaslatokat fogalmazott meg. Megállapította, hogy az intézmény alapfeladatait eredményesen teljesíti.
- Az Általános Iskola, Speciális Szakiskola és Gyermekotthonban (Bakonyoszlop, Kossuth u. 1.), lefolytatott – panaszbejelentést követő - szabályszerűségi célvizsgálat megállapította, hogy nem találja megalapozottnak az élelmezés színvonalának romlásával kapcsolatos, az utógondozottak tanulmányainak nem kielégítő támogatására vonatkozó, az állatterápia szükségszerűtlenségére vonatkozó felvetéseket. Hiányosságokat tárt fel a közbeszerzés lebonyolításában, a gépkocsi használatban, a felújítási munkálatok előkészítésében. Erre vonatkozó szabályszerűségi és célszerűségi javaslatokat figyelembe véve intézkedési terv készült, amelynek teljesítéséről a fenntartót tájékoztatták.

- Az Éltes Mátyás Általános Iskola, Diákotthon és Gyermekotthonban (X. ker. Újhegyi u. 9-11.) az utóvizsgálat tárgya az intézményben 2008-ban végzett vizsgálat során megállapított hiányosságok megszüntetésére hozott intézkedések megvalósulásának ellenőrzése volt. 
A 2008 évi pénzügyi-gazdasági ellenőrzés összességében 90, ezen belül 66 szabályszerűségi és 24 célszerűségi javaslatot fogalmazott meg. Megállapításra került, hogy az intézmény az intézkedési tervben szereplő intézkedéseket döntő többségében az utóvizsgálat időpontjáig végrehajtotta. Ezen pozitív megállapítást árnyalja, hogy a megvalósított intézkedések jelentős részét illetően a végrehajtási beszámoló aláírásakor – az abban közöltekkel ellentétesen – még nem történt meg az intézkedés. Ezen intézkedések megtétele a jelenlegi vezetésre hárult. 
A nem, vagy hiányosan végrehajtott intézkedéseket érintően a javaslat 12 szabályszerűségi és 5 célszerűségi kifogást fogalmazott meg a revízió. Az intézmény gazdálkodását összességében megfelelőnek értékelték. Az elmaradt intézkedések végrehajtása folyamatban van.
Az illetékes Szociális és Gyámhivatalok 2010-ben 2 intézmény kivételével valamennyi gyermekotthonban végeztek szakmai ellenőrzést. Valamennyi otthonban megfelelőnek ítélték a gyermekek ellátását, az elhelyezési, valamint a személyi és tárgyi feltételeket. 

Hiányosságként az alábbiakat állapították meg:

- Általános Iskola, Speciális Szakiskola és Gyermekotthon (Bakonyoszlop): A Fővárosi Közgyűlés rendeletében foglaltak ellenére az intézmény nem állapított meg az utógondozói ellátásban részesülő fiatal felnőttek számára személyi térítési díjat. Ezt a hiányosságot a gyermekotthon pótolta, az iratok másolatának megküldésével igazolta a hiányosság megszűntetését. További hiányosságként merült fel, hogy az intézmény nem nyitotta meg a letéti számlát, nem kezdte el vezetni a vonatkozó NM. rendelet 7. számú mellékletében meghatározott családi pótlék felhasználása nyilvántartást. A hiányosságot pótolták, a letéti számla megnyitása rajtuk kívülálló okok miatt késett. 
- A Gennaro Verolino Gyermekotthonban: A fiatal felnőttekkel kötött utógondozói ellátásról szóló megállapodások és a térítési díjakra vonatkozó gyakorlat felülvizsgálatát és a szükséges korrekciók elvégzését jelölték meg, melyet az intézmény elvégzett, az egyénre szóló térítési díjakat megállapította.
A fenntartó számára továbbra is feladatként írták elő az Általános Iskola, Egységes Gyógypedagógiai Módszertani Intézmény, Diákotthon és Gyermekotthon (Diószeghy S.u.) átalakítását a Gyermekek védelméről és a gyámügyi igazgatásról szóló 1997. évi XXXI. törvény előírásainak megfelelően.

V. Jövőre vonatkozó célok, javaslatok, elképzelések.

A megújulás előtt álló szociálpolitika alapvető változásokat ígér a szociális védelmi rendszer, így a gyermekvédelem pénzbeli és szolgáltatási ellátórendszerében is. Az új struktúra koncepciója szerint az érdemi változások 2012-től várhatók. Az új jogszabályok ismeretében kell majd felülvizsgálni a fővárosi gyermekvédelmi rendszer esetleges módosítását, átalakítását.
A 2011-es év kiemelt feladata a fővárosi költségvetés által meghatározott, az intézményeket érintő változtatások lebonyolítása, így a gazdasági integráció folytatása 3 budapesti székhelyű intézmény Gazdasági Szervezethez csatolásával. Megtörtént a jogszabályi kötelezettségen felüli szakmai létszámok felülvizsgálata. Ennek keretében gazdaságossági és szakmai szempontok figyelembe vételével előterjesztést készítettünk a Közgyűlés számára a II. Rákóczi Ferenc Gyermekotthon és Általános Iskola (Fonyód-Alsóbélatelep, Báthory u. 14.) belső iskolájának 2011. július 1-jei hatállyal történő megszüntetésére, valamint 2011. április 30-i hatállyal a Szlávy utcai Gyermekotthon (X. ker. Szlávy u. 40.) jogutóddal történő megszűntetésére. A Közgyűlés 2011. április 6-i ülésén mindkét előterjesztést elfogadta.
Miután az intézmény rendszer átalakítása befejeződött megállapíthatjuk, hogy a meglévő férőhelyszám ágazati/fővárosi szinten elegendő. A felmerülő igények alapján ugyanakkor továbbra is lehetséges, hogy kisebb módosításokra lesz szükség az intézményi struktúrán belül; egyes telephelyek bezárása mellett új, más funkciójú telephelyek létesítése, illetve a telephelyek közti funkcióváltoztatás egyaránt indokolttá válhat. Az elhelyezési gyakorlat tapasztalatai szerint változatlanul nincs elegendő férőhely a pszichiátriai megbetegedésben szenvedő ellátottak gondozására, ide értve a rendszeres szakpszichiátriai ellátás nyújtását;

A fővárosi intézmények átalakítása során kialakult belső arányok (közepes méretű gyermekotthonok/lakásotthonok) lefedik a szükségleteket, így a lakásotthoni hálózat további bővítése jelenleg nem indokolt.

A fentebb már említett Gyvt. módosítását követően 2011. március 31. után az utógondozói ellátást nem a tanulmányai miatt igénybevevő fiatal esetében az ellátást 21. életéve után meg kell szüntetni. Ez várhatóan az utógondozói ellátottak létszámának csökkenését fogja jelenteni. Ugyanakkor ezt a csökkenést csak óvatosan lehet prognosztizálni, mivel a jogszabályváltozás hatására vélhetően módosulni fog a fiatalok stratégiája is, és növekedni fog a tanulók aránya.   
 Változatlanul indokoltnak tartjuk az egészségügyi gyermekotthonok helyzetének rendezését, az ellátás tárgyi feltételeinek javítását. Ezért szükséges látjuk egy új, akár valamennyi ellátottat befogadni képes egészségügyi gyermekotthon megvalósításának a lehetőségét megvizsgálni. Az elmúlt időszakhoz hasonlóan, továbbra is részben megoldatlan a nagykorúvá vált ellátottak továbbhelyezése megfelelő szociális intézménybe, amit jobb ágazatközi együttműködéssel kell a jövőben elősegíteni. 
Az elmúlt évben a korábbinál nagyobb számban sikerült nevelőszülői családokban befogadni és oda elhelyezni új beutaltakat. A nevelőszülők számának érdemi növekedésére reálisan nem számíthatunk, azonban a Gyvt.-ben meghatározott prioritások érvényre juttatása és a gyermekek szükségleteihez igazodó ellátások fejlesztése érdekében a meglévő férőhelyek optimálisabb kihasználásával tovább kívánjuk növelni a nevelőszülői családokban elhelyezett gyermekek számát, az e gondozási formában rejlő szakmai lehetőségek fokozottabb kiaknázására. 
Fontosnak tartjuk a gyermekvédelmi intézmények által ellátott közoktatási feladatok fenntartását. A tapasztalatok azt mutatják, hogy a gyermekvédelmi gondoskodásban élő gyermekek egy részének iskoláztatása a hagyományos közoktatási rendszerben – a tanulók túlkorossága, jelentős tanulmányi elmaradása, súlyos tanulási és beilleszkedési zavara, személyiségállapota miatt – csak igen nagy nehézségekkel biztosítható. Mivel a „belső iskolák” jelentős szakmai tudásra és tapasztalatra tettek szert a sajátos problémákkal küzdő gyermekek oktatásában, működtetésük továbbra is szükséges és célszerű.

Az intézményrendszer átalakítását követően továbbra is folyamatos hangsúlyt kívánunk helyezni az elmélyültebb szakmai munkára, a szakmai módszertan fontosságára, a munkatársak továbbképzésének biztosítására és a szakmai-vezetői munka erősítésére.

Úgynevezett anyás férőhelyeket jelenleg különböző formákban és intézményekben működtetünk. A rendelkezésre álló férőhelyek teljes mértékben kihasználtak. Az anyás férőhelyekkel kapcsolatos alapvető probléma, hogy ezek szükségessége gyakorlatilag nem tervezhető, ugyanakkor az üres, „rendelkezési állományban” levő ilyen típusú férőhelyek fenntartása meglehetősen drága, gazdaságtalan. Ezért a rendelkezésre álló anya-gyermek férőhelyek számának emelése nem célszerű – részben azért sem, mert nem kívánjuk azt az üzenetet a gondozásban levő kiskorúak felé kommunikálni, hogy élethelyzetükre jó megoldás, ha kiskorúként gyermeket vállalnak, és a gyermekvédelmi rendszer majd ezt a problémát is megoldja. Amennyiben olyan szükséghelyzet alakul ki, hogy további anyás férőhelyre van szükség, akkor egyedi megoldással döntünk ilyen férőhely(ek) átmeneti létrehozásáról.

Az intézményhálózat végleges kialakításának folyamatában az előttünk álló időszak konkrét fejlesztési tervei:
- A Mónosbéli Gyermekotthon főépületének rekonstrukciójával összefüggő feladatok folytatása. 
- Az Oktatási Ügyosztályhoz tartozó intézmények vonatkozásában továbbra is megoldásra váró feladat az önálló életvitelre alkalmas fiatalok számára tanulmányaik befejeztével olyan elhelyezés biztosítása 24 éves korukig, ahol gyakorolhatják az önállóságot, de még segítséget kapnak ebben intézményi keretek között. 
- A VIII. kerület rendezési terve miatt a kerületi szakhatóság nem ad ki építési engedélyt, ezért változatlanul nem sikerült a törvényi megfelelés szerint teljes körűen átalakítani a VIII. ker. Diószeghy S. u.-i Gyermekotthont, erre mielőbb megoldást kell találni. 

